title: Do You Want to Know a Secret

text: Ensimmäinen kappaleesta tehty äänitys oli John Lennonin demo, jonka hän oli nauhoittanut hampurilaisen yökerhon vessassa. Hänen mukaansa se oli ainoa paikka, missä oli riittävän hiljaista. Äänite on kuitenkin sittemmin kadonnut. Lopullinen versio äänitettiin Abbey Road Studiosin kakkosstudiossa 11. helmikuuta 1963. Kyseisenä päivänä äänitettiin kaikkiaan kymmenen "Please Please Me" -albumin kappaletta, joista ”Do You Want to Know a Secret” oli järjestyksessään neljäs. Siitä otettiin kaikkiaan kahdeksan ottoa. Miksaus suoritettiin 25. helmikuuta.


title: Do You Want to Know a Secret

text:
”Do You Want to Know a Secretista” äänitettiin lisäksi kaikkiaan kuusi radioversiota BBC:n ohjelmia varten.
”Do You Want to Know a Secret” julkaistiin Britanniassa ensimmäisen kerran albumilla "Please Please Me", joka ilmestyi 22. maaliskuuta 1963. Yhdysvalloissa se julkaistiin 10. tammikuuta 1964 albumilla "Introducing... The Beatles". Tämän lisäksi se ilmestyi Yhdysvalloissa singlenä B-puolenaan ”Thank You Girl”. Kyseisen singlen julkaisi 23. maaliskuuta 1964 "Introducing... The Beatles" -albumin tavoin Vee-Jay Records. Singleä myytiin yli miljoona kappaletta, ja ”Do You Want to Know a Secret” nousi yhdentoista listaviikon aikana toiseksi Billboard Hot 100 -listalla sekä kolmanneksi Cashboxin ja Record Worldin vastaavilla.


title: Do You Want to Know a Secret

text: ”Do You Want to Know a Secret” oli ensimmäinen Beatlesin kahdesta singlenä julkaistusta kappaleesta, jolla George Harrison toimi päälaulajana. Toinen oli vuonna 1969 julkaistu ”Something”. Oldies-niminen levy-yhtiö julkaisi singlen uudelleen vuoden 1964 elokuussa, ja saman teki Capitol Starline 11. lokakuuta 1965.


title: Do You Want to Know a Secret

text: 1970-luvulla "Village Voice" -lehden lukijat äänestivät kappaleen viiden huonoimman Beatles-laulun joukkoon kuuluvaksi.


title: Do You Want to Know a Secret

text:
A-puoli
B-puoli


title: Säkylän Urheilijat

text: Säkylän Urheilijat on Säkylässä vuonna 1944 perustettu urheiluseura. Se on alusta alkaen tarkoitettu yleisseuraksi ja sen alkuperäiseen lajivalikoimaan kuuluivat yleisurheilu, pesäpallo, hiihto ja voimistelu. Vuosien saatossa lajivalikoima on monipuolistunut ja mukaan lajeista on alkuperäisten lisäksi tullut jääkiekko, lentopallo, ampumahiihto (yhdessä hiihdon kanssa saman jaoston alla), tennis/sulkapallo sekä erilaiset lasten liikuntakerhot. Voimistelu on alkuperäisistä lajeista saanut jäädä ja tilalle ovat tulleet voimailulajit. Säkylän Urheilijoilla on jäseniä noin 700. Säkylän Urheilijoihin kuuluu esimerkiksi moukarinheittomestaruuksistaan tunnettu Sanni Saarinen.


title: Säkylän Urheilijat

text: Seuran kotisivut


title: Katja Salivaara

text: Katja Salivaara (s. 12. elokuuta 1980 Mikkeli) on suomalainen pikajuoksija. Hän edusti koko uransa ajan Mikkelin Kilpa-Veikkoja ja häntä valmensivat uransa aikana Katja ja Kari Kuusela, Heikki Lehti, Miska Viiri ja Petteri Jouste.


title: Katja Salivaara

text: Salivaara on saavuttanut aikuisten SM-kilpailuissa useita mitaleja: 100 metrin juoksussa kolme pronssia, 200 metrin juoksussa kaksi pronssia, 4 × 100 metrin viestijuoksussa kaksi kultaa, kaksi hopeaa ja yhden pronssin sekä 4 × 400 metrin viestijuoksussa yhden kullan ja kaksi hopeaa. Sisäratojen SM-mitaleja hänellä on aikuisten sarjassa 60 metrin juoksusta yksi pronssi, 200 metrin juoksusta kaksi hopeaa ja yksi pronssi, 60 metrin aitajuoksusta yksi pronssi sekä 4 × 200 metrin viestijuoksusta yksi kulta ja yksi pronssi. Maaotteluissa hän on ollut mukana useita kertoja vuodesta 1997 lähtien niin aikuisten kuin myös eri ikäkausimaajoukkueiden edustajana. Hänen ennätyksensä 100 metrin juoksussa on 11,69 ja 200 metrin juoksussa 24,07.


title: Katja Salivaara

text: Alle 20-vuotiaiden EM-kilpailuissa 1999 Salivaara juoksi osuuden Suomen pronssijoukkueessa 4 × 100 metrin viestijuoksussa.


title: Jukka-Pekka Lehto

text: Jukka-Pekka Lehto (s. 28. lokakuuta 1958 Ahlainen) on suomalainen säveltäjä ja huilisti.


title: Jukka-Pekka Lehto

text: Lehto on opiskellut huilunsoittoa Turun konservatoriossa sekä Sibelius-akatemiassa ja soittanut Laivaston soittokunnassa, Turun filharmonisessa orkesterissa ja vuodesta 1987 lähtien Pori Sinfoniettassa. Lisäksi Lehto on toiminut musiikinopettajana Uudessakaupungissa, jossa hän myös johti Crusell-viikkoa.


title: Jukka-Pekka Lehto

text: Lehto on säveltänyt 1990-luvun puolivälistä lähtien huilu- ja puhallinorkesterimusiikkia ja viime vuosina myös jousi- ja sinfoniaorkestereille sekä erilaisille kamarikokoonpanoille. Hänen teoksiaan on esitetty ulkomailla muun muassa Unkarissa, Yhdysvalloissa, Englannissa ja Japanissa. Lehdon huilu-piano-teoksia ovat esimerkiksi Air (1996) ja Fuusio (2001).


title: Jukka-Pekka Lehto

text: Vuonna 2009 Lehto voitti "Ciutat de Betera"-sävellyskilpailun Espanjassa teoksellaan "Cur". Vuonna 2014 hän voitti Windstream 2014 -kilpailun Riiassa sävellyksellään "Motus contrarius". Samana vuonna hän voitti myös Satakunnan taidepalkinnon.


title: Koti eläintarhassa

text: Koti eläintarhassa ("We Bought a Zoo") on vuonna 2011 julkaistu Cameron Crowen ohjaama draamakomedia. Elokuvan pääosissa näyttelevät Matt Damon, Scarlett Johansson, Elle Fanning ja Thomas Haden Church. Elokuva perustuu Benjamin Meen kirjoittamaan omaelämäkerralliseen romaaniin. Elokuvan tarina sijoittuu eteläiseen Kalifornian osavaltioon Yhdysvalloissa. Isä (Matt Damon) muuttaa nuoren perheensä kanssa maaseudulle korjatakseen ja avatakseen uudelleen talousvaikeuksissa olevan eläintarhan.


title: Tiede ja etiikka

text: Tiede ja etiikka on Paavo Löppösen, Pirjo H. Mäkelän ja Keijo Paunion toimittama ja WSOY:n kustantama tietokirja vuodelta 1991.


title: Tiede ja etiikka

text:
Kirja on syntynyt Suomen Akatemian keskustoimikunnan asettaessa vuonna 1989 jaoston käsittelemään tutkimusetiikkaa aikaisempaa laajemmin. Jaoston puheenjohtajana on ollut keskustoimikunnan varapuheenjohtaja Keijo Paunio ja sihteerinä Paavo Löppönen. Maaliskuussa 1991 Suomen Akatemia järjesti tutkimusetiikkaa käsittelevän asiantuntijaseminaarin. Kirjan kirjoittajat ovat tuon seminaarin osanottajia. Seminaarin yhteydessä on myös laadittu kolmen työryhmän raportit, jotka ovat tämän kirjan lopussa.
Kirjan esipuheen on laatinut Tieteen keskustoimikunnan puheenjohtaja Erik Allardt Suomen Akatemiasta. Liitteessä on Paavo Löppösen kirjoitus "Tutkimuseettisistä säännöistä".


title: Vesku Jokinen & Sundin pojat

text: Vesku Jokinen & Sundin pojat on vuonna 2012 perustettu suomalainen coverkappaleita soittava rockyhtye. Yhtye sai alkunsa kun Klamydian laulusolisti Vesku Jokinen ryhtyi kokoamaan yhtyettä soololevylleen. Jokisen lisäksi yhtyeeseen kuuluvat kitaristi Joakim Kulju sekä Elonkerjuun rumpali Lenni Paarma ja basisti Antero Naali. Yhtyeen esikoisalbumi "Juuret" julkaistiin 25. huhtikuuta 2012.


title: Megan Follows

text: Megan Follows (s. 1968) on kanadalainen näyttelijä, joka tunnetaan roolistaan Anna Shirleynä L. M. Montgomeryn Anna-kirjoihin perustuvassa minisarjassa "Anna ystävämme" (1985).


title: Megan Follows

text: Megan Follows on nuorin neljästä lapsesta perheessä, jossa molemmat vanhemmat ja kaikki sisarukset ovat myös näyttelijöitä. Hän esiintyi ensimmäisen kerran televisiomainoksessa yhdeksänvuotiaana. Kymmenenvuotiaasta alkaen hän on ollut säännöllisesti televisiosarjoissa.


title: Megan Follows

text: Megan Follows valittiin esittämään Vihervaaran Annaa kanadalaiseen television minisarjaan kolmentuhannen hakijan joukosta. Sarjasta tuli suosittu ja sille tehtiin jatko-osia.


title: Megan Follows

text: Follows on näytellyt myös vuodesta 2013 asti yhdysvaltalaisessa draamasarjassa, Valtiattaressa. Sarjan tapahtumat sijoittuvat 1500-luvun Ranskaan. Hän näyttelee sarjassa Ranskan kuninkaan vaimoa ja tulevan kuninkaan äitiä, Catherine de' Mediciä.


title: Juuret (Vesku Jokisen albumi)

text: Juuret on Vesku Jokinen & Sundin pojat -kokoonpanon vuonna 2012 julkaisema albumi. Albumi koostuu muiden artistien tekemistä kappaleista uusina versioina. Albumi nousi Suomen virallisen listan sijalle 8.


title: Juuret (Vesku Jokisen albumi)

text: Ennen albumin julkaisua ilmestyi single kappaleesta "Olen suomalainen", josta on kuvattu myös musiikkivideo.


title: DK (yhtye)

text: DK-yhtye on yksi venäläisen rokin pioneereista ja pitkäikäisimmistä kokoonpanoista. Se on tullut erityisesti tunnetuksi musiikillisista kokeiluistaan ja lo-fi -tyylin ihannoinnista, ts. matalatasoisista konstailemattomista levytyksisä.


title: DK (yhtye)

text: Sergei Zharikov (ven. Сергей Жариков) perusti yhtyeen vuonna 1980 yhdessä muutaman kurssitoverinsa kanssa Moskovalaisessa sovelletun matematiikan yliopistossa. Alkuperäisessä kokoonpanossa soitti kitaraa Dmitri Janshin, bassossa oli V. Vish, huilua soitti Igor Adzhubei ja Zharikov itse soitti lyömäsoittimia. Yhtye soitti kokeilevaa instrumentaalista, lähinnä jazz-rokiksi luokiteltavaa musiikkia. Musiikkiä äänitettiin kotioloissa avokelanauhurilla ja sitä levitettiin epävirallisina underground-kopioina kädestä käteen tuttavien keskuudessa. Tällainen magnitizdat-nimellä tunnettu julkaisutapa oli varsin yleinen Neuvostoliitossa, koska valtion virallinen levy-yhtiö julkaisi rock- ja muuta vaihtoehtomusiikkia varsin rajoitetusti, ja sensuuri oli tiukka sen suhteen, mitä julkaistiin.


title: DK (yhtye)

text:
Muutaman ensimmäisen vuoden aikana yhtyeen basisti ja huilisti vaihtuivat muutamaan kertaan, ja sen musiikkityylissä tapahtui muutoksia kokeilevampaan mutta samalla rytmikkäämpään suuntaan. Kappaleet sisälsivät nyt myös laulusolistiksi ryhtyneen Zharikovin laulua. Lähes kaikki kappaleet olivat myös hänen tekemiään. Yhtyeestä tuli alan piireissä varsin suosittu, ja siihen hakeutui kokeilevan musiikin tekijöitä. Vuonna 1983 siihen liittyikin muutama saksofonisti ja muu puhallinsoittaja, mm. Sergei Letov. Musiikista tuli entistäkin kokeilevampaa, jopa psykedeelistä. Kohta yhtyeeseen liittyy myös toinen vokalisti ja kitaristi. Yhtyeen lukuisilla nauhoituksilla esiintyy myös lukuisa joukko vierailijoita muista yhtyeistä.
Yhtyeen viimeinen nauha-albumi Tulipalo mausoleumissa (ven. Пожар В Мавзолее») ilmestyi vuonna 1990. Sen jälkeen vanhoja nauha-albumeita on julkaistu uudelleen vinyylillä ja CD-muodossa, myös uudelleen masteroituina. Ensimmäisen kerran yhtyeen tuotantoa julkaistiin vinyylillä vuonna 1988 kokoelmalla Rocking soviet.


title: DK (yhtye)

text: 1990-luvun jälkeen yhtye on esinntynyt vain satunnaisesti eri kokoonpanoissa, ja siltä on julkaistu lähinnä vanhempaa tuotantoa uudelleenjulkaisuina.


title: Luigi Luciano

text: Luigi Luciano (s. 7. heinäkuuta 1980 Campobasso, Italia 7. heinäkuuta 1980), paremmin tunnettu nimellä "Herbert Ballerina" on radiojuontaja ja näyttelijä.


title: Dentsu Aegis Network

text: Dentsu Aegis Network Oy (kevääseen 2014 saakka "Aegis Media Finland Oy") on vuonna 1986 perustettu markkinointialan yritys. Se on osa kansainvälistä Dentsu Aegis Network -ryhmää, jonka pääomistaja on japanilainen mainostoimistojätti Dentsu Inc. Dentsu Aegis Network toimii 145 maassa ja työllistää yli 38 000 ihmistä. Dentsu Aegis Networkiin kuuluvat Suomessa mediatoimistot Carat ja Vizeum, tulospohjaisen markkinoinnin toimisto iProspect, luova digitoimisto Isobar, sisältömarkkinointitoimisto John Brown Media, kokemuksellisen markkinoinnin toimisto MKTG, ulkomainontaan erikoistuva Posterscope ja ohjelmallisen ostamisen yhtiö Amnet. Dentsu Aegis Network Oy työllisti edellisen virallisen tilinpäätöksen mukaan 182 henkilöä. Suomen yksikön toimitusjohtajaksi nimitettiin 8.10.2013 Nermin Hairedin.


title: Dentsu Aegis Network

text: Carat on Ranskassa vuonna 1966 perustettu mediatoimisto, joka aloitti toimintonsa Suomessa vuonna 1991 nimellä Oy Carat Finland Ab. Kansainvälisesti Carat toimii 150 maassa ja työllistää 10 000 työntekijää.


title: Dentsu Aegis Network

text: Vizeum on yli 55 maassa toimiva mediatoimistoketju. Suomen toimisto perustettiin vuonna 2003 ja toimii nimellä Vizeum Oy.


title: Dentsu Aegis Network

text: Isobar (entinen White Sheep Oy) on luova digitoimisto joka toimii 45 maassa. White Sheep perustettiin Suomessa vuonna 2003 ja Aegis Media Finland Oy osti sen vuonna 2008.


title: Dentsu Aegis Network

text: iProspect Finland on tulospohjaisen digitaalisen markkinoinnin liiketoimintayksikkö. iProspect on perustettu Yhdysvalloissa vuonna 1996 ja se aloitti toimintansa Suomessa vuonna 2008. iProspect Finland toimii hakukone- ja konversio-optimoinnin, sosiaalisen median, verkkoanalytiikan sekä hakusana-, display- ja mobiilimainonnan parissa. Kansainvälisesti iProspect toimii 54 maassa ja työllistää yli 4 000 henkilöä.


title: Dentsu Aegis Network

text: John Brown Media on englantilainen sisältömarkkinointitoimisto joka perustettiin Suomeen huhtikuussa 2017.


title: Dentsu Aegis Network

text: Posterscope on ulkomainontaan erikoistunut toimistoketju. Suomeen toimisto perustettiin vuonna 2006.


title: Dentsu Aegis Network

text: MKTG (entinen Irokeesi Oy) on tapahtumamarkkinointiin erikoistunut toimisto. Aegis Media Finland osti Irokeesi Oy:n lokakuussa 2012.


title: Dentsu Aegis Network

text: Amnet on ohjelmallisen ostamisen yhtiö.


title: Île Saint-Paul

text: Île Saint-Paul () saari on Ranskalle kuuluva saari Intian valtameressä. Sen sijainti on .


title: Île Saint-Paul

text:
Saari on tuliperäinen, mutta tulivuori romahti kraatteriksi vuonna 1780. Saaren pinta-ala on 6 km²
Saari kuuluu Ranskan eteläisiin ja antarktisiin alueisiin ja yhdessä läheisten Amsterdamsaaren (85 km pohjoiseen) kanssa se muodostaa yhden viidestä territorion alueesta. Martin-de-Viviès, aiemmin La Roche Gódon, on territorion pääkaupunki.


title: Artturi Kästämä

text: Artturi Leonard Kästämä () oli suomalainen jääkärikapteeni. Hän oli sotilaskoulutuksensa ensimmäisen maailmansodan aikana Saksassa saanut jääkäri. Myöhemmin hän toimi jääkärivärvärinä ja osallistui Suomen sisällissotaan Oulun suojeluskunnan päällikkönä.


title: Artturi Kästämä

text: Kästämän vanhemmat olivat leipuri Jaakko Kästämä ja Kristiina Lojlax. Hänet vihittiin avioliittoon vuonna 1921 Martta Maria Helinin kanssa. Hän kirjoitti ylioppilaaksi Lapuan yhteiskoulusta vuonna 1912 ja liittyi Etelä-Pohjalaiseen osakuntaan. Opintojaan hän jatkoi Helsingin yliopiston lainopillisessa tiedekunnassa vuosina 1913–1915. Hän suoritti useita eri kursseja Suojeluskuntain päällystökoulussa ja kävi Taistelukoulun vuonna 1932.


title: Artturi Kästämä

text: Kästämä hoiti lyhyitä aikoja Lapuan, Härmän, Kauhavan ja Alajärven nimismiehen virkoja vuosina 1913–1915 ja otti osaa jääkäreiden värväystoimintaan ennen kuin itse liittyi vapaaehtoisena Saksassa sotilaskoulutusta antavan jääkäripataljoona 27:n 1. komppaniaan 8. joulukuuta 1915. Hänet siirrettiin 11. toukokuuta 1916 pataljoonan täydennysjoukkoon ja komennettiin Suomeen, missä hänen tehtävänään oli värvätä uusia alokkaita ja toimia etappimiehenä muun muassa Kivijärvellä sijainneen itäisen etapin pohjoisimman aseman johtajana. Suomesta hän siirtyi marraskuussa 1916 Ruotsiin ja palasi takaisin jääkäripataljoonaan 12. huhtikuuta 1917. Pataljoonasta hänet laskettiin 18. joulukuuta 1917 siviililomalle Saksaan.


title: Artturi Kästämä

text:
Saksasta Kästämä palasi takaisin Suomeen Tornion kautta 7. maaliskuuta 1918 ja liittyi Oulun suojeluskuntaan, missä hän toimi aluksi päällikön apulaisena ja myöhemmin päällikkönä.
Kästämä astui sisällissodan jälkeen armeijan palvelukseen 27. toukokuuta 1918 ja ylennettiin kohta sen jälkeen vänrikiksi. Hänet sijoitettiin aluksi 1. Jääkärirykmentin II pataljoonaan. Uuden toimensa ohella hän toimi edelleen Oulun piiripäällikön käytössä. Hänet siirrettiin 1. lokakuuta 1918 alkaen Suomen valkoiseen kaartiin, jossa hänet määrättiin nuoremmaksi upseeriksi 8. komppaniaan. Kaartissa hänet siirrettiin 10. helmikuuta 1919 alkaen Lapuan pataljoonan adjutantiksi ja 16. toukokuuta 1919 alkaen 9. komppanian päälliköksi. Kästämä erosi armeijasta 27. toukokuuta 1919 ja astui suojeluskuntajärjestön palvelukseen, missä hän toimi 1. kesäkuuta 1919 – 25. syyskuuta 1920 välisen ajan Riihimäen ja vähän aikaa Seinäjoen suojeluskunnan paikallispäällikkönä. Myöhemmin hän toimi 31. joulukuuta 1920 – 18. maaliskuuta 1921 välisen ajan Etelä-Pohjanmaan suojeluskuntapiirin sotilasohjaajana ja 1. toukokuuta 1921 – 1. marraskuuta 1922 välisen ajan Riihimäen suojeluskunnan paikallispäällikkönä sekä 1. maaliskuuta 1925 – 31. joulukuuta 1927 välisen ajan Etelä-Hämeen suojeluskuntapiirin X alueen päällikkönä, josta tehtävästä hän erosi ja toimi sen jälkeen asianajajana Riihimäellä ja Seinäjoella. Hänet on haudattu Riihimäelle.


title: Kiveliö kutsuu

text: Kiveliö kutsuu on reggaeartisti Puppa J:n toinen sooloalbumi, joka julkaistiin 28. maaliskuuta 2012 Suomen Musiikin kautta. Albumin kappaleesta "Maailmankansalainen" julkaistiin musiikkivideo helmikuussa 2012. Albumi nousi Suomen virallisen albumilistan 34. sijalle.


title: Konsonanssi ja dissonanssi

text: Konsonanssi ja dissonanssi musiikillisinä termeinä voivat viitata joko harmoniaan, sointuun tai intervalliin. Yksinkertaistetusti konsonanssi tarkoittaa sitä, että kaksi yhtä aikaa soivaa säveltä kuulostavat sopusointuiselta ja miellyttävältä, sävelet niin sanotusti sulautuvat toisiinsa. Dissonanssi puolestaan kuulostaa jännitteiseltä ja riitasointiselta.


title: Konsonanssi ja dissonanssi

text:
Käsitykset siitä, mitkä soinnut ja intervallit luetaan konsonansseiksi ja mitkä dissonansseiksi, ovat eri aikoina vaihdelleet. Länsimaisessa musiikissa luetaan kuitenkin tavallisesti
konsonanssisiksi intervalleiksi puhdas oktaavi, kvartti ja kvintti sekä suuri ja pieni terssi ja seksti. Dissonansseja ovat muut intervallit: suuri ja pieni sekunti ja septimi sekä kaikki ylinousevat ja vähennetyt intervallit, muun muassa tritonus eli ylinouseva kvartti/vähennetty kvintti, jota pidettiin vielä keskiajalla Euroopassa paholaiseen viittaavana intervallina. Soinnuista konsonansseja ovat vain duuri- ja mollikolmisointut, joissa on ainoastaan konsonoivia intervalleja; kaikki muut ovat dissonansseja eli riitasointuja.


title: Konsonanssi ja dissonanssi

text: Konsonanssia ja dissonanssia pidetään usein vastakohtina toisilleen. Kun dissonanssi koetaan epävakaaksi, konsonanssi edustaa vakautta ja tehoa, jota ei tarvitse purkaa tai käsitellä. Tonaalisessa musiikissa perinteisesti jännitteiset intervallit pyrkivät etenemään vakaampaan intervalliin eli dissonanssit purkautuvat konsonanssille.


title: Konsonanssi ja dissonanssi

text: Konsonansseiksi luetaan yleensä intervallit, joissa sävelten taajuuksien suhteet voidaan ilmaista pelkästään kokonaislukujen 1 - 6 avulla. Musiikinteoriassa konsonanssit jaetaan perinteisesti kahteen ryhmään: avosävyisiin ja sointusävyisiin.


title: Konsonanssi ja dissonanssi

text: Avosävyiset, eli puhtaat intervallit ovat tonaalisessa musiikissa priimi (1:1), kvartti (3:4), kvintti (2:3) ja oktaavi (1:2). Keskiajan Euroopan moniäänisessä musiikissa puhtaita avosävyisiä intervalleja kutsuttiin myös täydellisiksi intervalleiksi. Tuolloin harmonisesti täydellisinä pidettiin ainoastaan puhdasta kvinttiä ja oktaavia. Sointusävyisiksi eli toiselta nimeltään epätäydellisiksi intervalleiksi luetaan terssi ja seksti joko suurina tai pieninä. Terssiä alettiin pitää sopusointuisena konsonanssina vasta myöhäiskeskiajalla.


title: Konsonanssi ja dissonanssi

text: On huomattava, että eri tyyleissä ja historian ajanjaksoina käsitys dissonanssista ja konsonanssista on muuttunut. Konsonanssien ja dissonanssien kontekstisidonnaisuus tulee ilmi esimerkiksi siitä, että puhdas kvartti voi olla kontekstista riippuen sekä dissonoiva että konsonoiva. Esimerkiksi suurimmassa osassa ”klassista musiikkia” se luokitellaan dissonoivaksi, kun se esiintyy kappaleessa kontrapunktin tavoin ja kun kaksiäänisessä teoksessa muu ympäristö on konsonoivaa. Kaksiäänisessä dissonoivassa ympäristössä se saatetaan kuitenkin luokitella konsonoivaksi.


title: Konsonanssi ja dissonanssi

text: Dissonanssi eli riitasointu on musiikinteorian käsite, joka kuvaa samanaikaisten tai peräkkäin soivien äänten 'yhteensopimattomuutta'. Dissonoivan jännitteen odotetaan tonaalisen musiikkiperinteen mukaan yleisesti purkautuvan.


title: Konsonanssi ja dissonanssi

text: Dissonansseiksi on yleisesti nimetty pienet ja suuret sekunnit ja septimit sekä tritonus (ylinouseva kvartti), vaikka harva enää pitääkään esim. suurta sekuntia tai septimiä dissonanssina. Dissonanssit on mahdollista jakaa myös teräviin ja pehmeisiin, mutta jako koskee lähinnä atonaalista musiikkia. Teräviä dissonansseja ovat pieni sekunti ja suuri septimi. Vähennetyt ja ylinousevat, jotka ovat diatonisen asteikon ulkopuolisia intervalleja, pidetään tonalisuudessa yleisesti dissonansseina, kun taas jazzmusiikissa ja rytmimusiikissa yleisesti tritonuksen eli ylinousevan kvartin ei odoteta purkautuvan, joten se on neutraali. Dissonanssien on ajateltu olevan kovia ja siksi niiden avulla on pyritty ilmaisemaan esim. kipua, kärsimystä ja konflikteja. Dissonanssin ja konsonassin perusidea tunnetaan jossain muodossa kaikissa musiikkitraditioissa, joissa on melodian, harmonian ja tonaliteetin käsitteet. Historian kuluessa yhä useammat intervallit ollaan alettu kuulla konsonoivina.


title: Konsonanssi ja dissonanssi

text: Psykoakustisella dissonanssilla viitataan dissonanssin minkä tahansa äänten välillä joiden osa-äänesten väli tuottaa havaittavaa huojuntaa. Aistimuksellinen dissonanssi ja sen kaksi ilmentymää huojunta ja karheus ovat molemmat läheisesti kytköksissä äänen signaalin värähdyslaajuuden (amplitudi) vaihteluun. Värähdyslaajuuden vaihtelu kuvaa maksimiarvon muutosta äänen signaaliin, joka on suhteellinen vertausarvo ja seurausta aallon akustisesta ilmiöstä. Esimerkiksi kaksi yhtä aikaa soitettua ääntä hieman eri taajuuksilla luovat selvästi huojuvan äänen. Ilmiötä pyritään muun muassa länsimaisen taidemusiikin piirissä välttämään, mutta esim. indonesialaisessa gamelan-musiikissa ilmiötä pidetään tavoiteltavana.


title: Konsonanssi ja dissonanssi

text: Pythagoras (n. 570-495 eaa.) totesi, että konsonanssissa on kysymys sävelten fysikaalisista ominaisuuksista. Pythagoras käytti termiä 'sinfonia' intervalleista, jotka syntyivät soivien kielten pituuksien suhteiden ollessa numeroiden 1 ja 4 välillä. Nämä intervallit käsittivät oktaavin (2:1), kvintin (3:2), kvartin (4:3) sekä tuplaoktaavin (4:1).


title: Konsonanssi ja dissonanssi

text: Platon muodosti käsityksen 'maailman sielusta' ja sovitti useita eri aineksia yhteen konsonanssin avulla. Hän myös uskoi planeettojen tuottavan konsonansseja niiden liikkuessa kiertoradoillaan. Aristoksenos puolestaan erotti auditiivisen konsonanssi-ilmiön numeroista ja tunnusti konsonanssiksi minkä tahansa intervallin, joka on tuotettu lisäämällä Pythagoran konsonanssiin yksi tai useampi oktaavi. Ptolemaios kritisoi Aristoksenoksen puhtaasti empiiristä lähestymistapaa. Hän säilytti kuitenkin nämä yhdistelmät uudessa luokittelussaan, joka omaksui homofoniset intervallit (oktaavi ja sen duplikaatti) sekä sinfoniset (kvintti, kvartti sekä niiden homofoniset yhdistelmät). Oman ryhmänsä muodostivat myös kvarttia pienemmät, melodioissa käytetyt intervallit sekä intervallit, joita ei hyväksytä melodiaan.


title: Konsonanssi ja dissonanssi

text: Dissonanssi on ymmärretty ja kuultu eri tavoin eri musiikillisissa perinteissä, kulttuureissa, aikakausissa ja tyyleissä. Varhaisrenessanssin musiikissa kvartin katsottiin olevan dissonanssi, joka pitäisi hajottaa välittömästi. Terssi puolestaan oli puhtain konsonanssi, ja myös sekä suuri että pieni seksti laskettiin lukeutuvaksi konsonansseihin.


title: Konsonanssi ja dissonanssi

text: Yleisen käytännön mukaan kaikkien dissonanssien tuli olla valmiita ja sitten ratkaistuja, antaen tietä tai palautuen konsonanssiin. Toisistaan erotettiin melodinen ja harmoninen dissonanssi; dissonoivat melodiset intervallit sisälsivät tritonuksen ja kaikki ylinousevat ja vähennetyt intervallit. Dissonoiviin harmonisiin intervalleihin sisältyivät puolestaan pieni sekunti ja suuri septimi sekä ylinouseva kvartti ja vähennetty kvintti.


title: Konsonanssi ja dissonanssi

text: 1200-luvulla Johannes de Garlandia ehdotti kolminkertaista luokittelua konsonansseihin ja dissonansseihin. Täydellisiin konsonansseihin lukeutuivat priimi ja oktaavi, epätäydellisiin pieni ja suuri terssi ja keskitason (intermediate) konsonansseihin kvartti ja kvintti. Dissonanssit Garlandia jaotteli samalla tavalla: Epätäydelliset (suuri seksti, pieni septimi), täydelliset (pieni sekunti, tritonus ja suuri septimi) sekä keskitason dissonanssit (suuri sekunti ja pieni seksti).


title: Konsonanssi ja dissonanssi

text: Dissonanssin ja konsonanssin kokeminen on muuttunut historian kuluessa paljon, mutta sen kokeminen on myös kulttuurisidonnaista. Ilmiöiden musiikkipsykologiseen kokemiseen vaikuttaa esimerkiksi käytetty viritysjärjestelmä. Länsimaisen musiikkiin koulutettu tai tottunut ihminen kokee usein toisen kulttuurin musiikin (jossa eri viritysjärjestelmä) dissonoivana. Sama ilmiö tulee vastaan esimerkiksi atonaalisessa musiikissa, jossa poiketaan tonaalisesta järjestelmästä. Muita musiikkipsykologiseen kokemiseen vaikuttavia ilmiöitä ovat esimerkiksi sointiväri, intervallin laajuus ja erilaiset harmoniset tilanteet. Historian saatossa teoreetikot ovat kiistelleet siitä onko konsonanssin havaitseminen fysiologinen vai aistimuksellinen ilmiö. Toisaalta taas on pyritty osoittamaan, että konsonanssi on opittu kulttuurinen ilmiö. On huomioitava, että erilaiset näkökulmat eivät kuitenkaan ole välttämättä toisiaan poissulkevia.


title: Ville Vepsäläinen

text: Ville Vepsäläinen (s. 16. elokuuta 1976 Savonlinna) on suomalainen korkeushyppääjä. Hän edusti koko uransa ajan Savonlinnan Rientoa. Aluksi hänen valmentajanaan toimi hänen isänsä Reino Vepsäläinen, kunnes hän siirtyi vuonna 2001 Juha Isolehdon valmennettavaksi. Aikuisten SM-tasolla Vepsäläinen voitti kaksi hopeaa ja kaksi pronssi sekä sisäratojen SM-kilpailuista yhden hopean. Maaotteluedustuksia hän keräsi uransa aikana useita vuodesta vuodesta 1996 vuoteen 2004. Vepsäläinen ei ole kilpaillut kansallisissa kilpailuissa enää vuoden 2007 jälkeen. Hänen ennätyksensä 225 cm on vuodelta 2002 ja se oikeuttaa Suomen kaikkien aikojen tilastossa jaetulle sijalle 10.


title: Savonlinnan Riento

text: Savonlinnan Riento on vuonna 1908 Savonlinnassa perustettu urheiluseura. Toimintaa perustettaessa Riento kehittyi monipuoliseksi yleisseuraksi, jonka lajeiksi sen alkutaipaleelle vakiintuivat voimistelu, yleisurheilu, hiihto, paini, painonnosto ja nyrkkeily. Vuodesta 1948 lähtien Riennon toiminta on keskittynyt pelkästään yleisurheiluun ja nykyisin painopiste on erityisesti lasten ja nuorten urheilussa.


title: Saint Paul (täsmennyssivu)

text: Saint Paul, St. Paul tai St. Pauli voivat tarkoittaa ainakin seuraavia:


title: Kristin Cavallari

text: Kristin Elizabeth Cutler (o.s. Cavallari, s. 5. tammikuuta 1987) on yhdysvaltalainen televisioesiintyjä, näyttelijä ja muotisuunnittelija. Hän tuli tunnetuksi realitysarjoista "" ja "The Hills".


title: Kristin Cavallari

text: Cavallari on naimisissa Miami Dolphinsissa pelaavan Jay Cutlerin kanssa.


title: Kristin Cavallari

text: Cavallari on syntynyt Denverissä Coloradossa. Hän kävi Laguna Beach High Schoolia. Hän oli mukana realitysarjassa "" vuosina 2004–2006, minkä jälkeen hän näytteli muutamissa elokuvissa ja televisiosarjoissa ennen kuin liittyi "Laguna Beachin" spin-off-sarjaan "The Hillsiin", jossa hän oli mukana vuosina 2009–2010. Vuonna 2011 Cavallari kilpaili Yhdysvaltain "Tanssii tähtien kanssa" -sarjassa. Hänen parinaan oli tanssija Mark Ballas. Pari tippui kisasta kolmantena.


title: Kristin Cavallari

text: Vuonna 2010 Cavallari tapasi Jay Cutlerin. Pari meni kihloihin vuonna 2011 ja naimisiin vuonna 2014. Heillä on kolme lasta.


title: S/S Näsijärvi II

text: S/S Näsijärvi II on teräsrunkoinen höyrylaiva, joka on rakennettu 1929. Laivan tilasi A. Ahlströmiltä Varkaudesta Neptun Oy hinaamaan yhtiön puutavaraproomuja Pyhäjärven vesistöön. Laiva sai nimekseen "Neptun II". Laiva oli kuitenkin syväyksensä takia soveltumaton Pyhäjärven matalille vesille, ja se siirrettiin talvella 1930 Näsijärven puolelle. Keväällä 1931 laiva päätyi omistusjärjestelyjen seurauksena Rosenlew Oy:lle, ja sai samalla nimekseen Näsijärvi II. Rosenlewin ajan peruja on myös laivan korsteenia nykyäänkin koristava viisisakarainen punatähti. Laiva hinasi sekä proomuja että lauttoja aina 1960-luvun loppupuolelle, jolloin uitot lopetettiin, ja puutavara siirtyi maanteille.


title: S/S Näsijärvi II

text: Vuodesta 1976 lähtien vuoteen 2015 laivan omistajana oli Tampereen kaupunki. Käyttö- ja hallintaoikeus oli kunnossapitoa vastaan Tampereen Pursiseuralla vuodet 1980-2015. Vuonna 2015 laiva luovutettiin kokonaisuudessaan Tampereen Pursiseuralle.


title: S/S Näsijärvi II

text: Laivaa pidetään kunnossa talkoovoimin. Nykyisin laivaa vuokrataan kunnossapidon mahdollistamiseksi erilaisille yrityksille, järjestöille ja yksityishenkilöille, ja lisäksi ajetaan muutama höyryharrastajien (talkooväen) oma ajo. Vuodesta 2005 alkaen käyttövoimana on ollut jälleen puu, kun vuonna 1963 asennetut öljypolttimet poistettiin, ja kattilaan tehtiin halkokäyttöön tarvittavat muutostyöt.


title: Hanna van der Steen

text: Hanna van der Steen (s. 1973) on suomalainen kirjailija. Hän on kirjoittanut kolmiosaisen nuorten "Tähtisilmät"-fantasiakirjasarjan sekä Kullanhohtoisia unelmia -satukirjan. Lisäksi hän on toimittanut Netta Walldénin kanssa kirjan "Mikä moka!" (2013), johon on koottu nuorten ja julkisuuden henkilöiden kommelluksia, sekä yksin Ilmasta riippuen -kirjan, joka kertoo sekä kuumailmapallopilotti Olli Luoman kokemuksista että yleisemmin kuumailmapalloista,


title: Hanna van der Steen

text: Van der Steen on koulutukseltaan kauppatieteiden maisteri. Hän asuu Hämeenlinnassa.


title: Chesapeakenlahden silta-tunneli

text: Chesapeakenlahden silta-tunneli ("The Chesapeake Bay Bridge-Tunnel, CBBT") on Yhdysvalloissa sijaitseva 28,3 kilometriä pitkä siltoja ja tunneleita sisältävä tieyhteys. Se kulkee Chesapeakenlahden suun poikki yhdistäen Delmarvan niemimaahan kuuluvan Virginian Eastern Shoren ja Virginia Beachin ja Hampton Roadsin metropolialueen. Valmistuessaan vuonna 1964 se korvasi 1930-luvulla alkaneen lauttaliikenteen South Hampton Roadsin ja Virginian niemimaan välillä.


title: Chesapeakenlahden silta-tunneli

text: Silta-tunneliin kuului alun perin 19 kilometriä renkkusiltaa, kaksi 1,6 kilometriä pitkää tunnelia, neljä tekosaarta, kaksi korkeaa siltaa, noin 3,2 kilometriä pengertietä ja 8,9 kilometriä lähestymistietä.


title: Chesapeakenlahden silta-tunneli

text: Chesapeakenlahden silta-tunneli on ylitetty yli 100 miljoonaa kertaa. Sen kautta kulkee U.S. Route 13, Virginian Eastern Shoren tärkein pohjois-eteläsuuntainen tie. Osana itärannikon rantatietä se on ainoa suora yhteys Virginian Eastern Shoren ja eteläisen Hampton Roadsin välillä sekä vaihtoehtoinen reitti koillisesta Norfolkiin ja Etelä- ja Pohjois-Carolinaan. Siltatunneli säästää Virginia Beachista tai Norfolkista Delawaren laakson pohjois- tai itäpuolelle matkustettaessa matkasta 153 kilometriä ja ajasta noin puolitoista tuntia. Lisäksi sitä pitkin kulkemalla välttyy Baltimoren-Washingtonin metropolialueen ruuhkilta. Kahdentoista dollarin siltamaksu korvautuu osittain, koska reitti välttää joitakin tiemaksuja Marylandissa ja Delawaressa I-95-tiellä.


title: Chesapeakenlahden silta-tunneli

text: Chesapeakenlahden silta-tunneli rahoitettiin siltamaksutuottovelkakirjoilla ja avattiin 15. huhtikuuta 1964. Sen viralliseksi nimeksi annettiin ”Lucius J. Kellam Jr:in silta-tunneli” elokuussa 1987 yhteyden hyväksi pitkään työskennelleen poliitikon mukaan. Se tunnetaan kuitenkin parhaiten Chesapeakenlahden silta-tunnelina.


title: Chesapeakenlahden silta-tunneli

text: Vuosina 1995–1999 väylän siltaosuudet levennettiin nelikaistaisiksi, mikä tuli maksamaan liki 200 miljoonaa dollaria. Tunneleiden laajentamista on ehdotettu.


title: Brantingin muistomerkki

text: Brantingin muistomerkki () on muistomerkki Ruotsin sosiaalidemokraattisen työväenpuolueen perustajan Hjalmar Brantingin muistoksi. Muistomerkki on 5 metriä korkea ja 6 metriä leveä. Pronssisen muistomerkin valmisti ruotsalainen kuvanveistäjä Carl Eldh. Veistoksen keskellä seisova mies on Hjalmar Branting ja hänen ympärillä olevat ihmiset ovat työläisiä. Muistomerkki sijaitsee Ruotsin pääkaupungissa Tukholmassa. Carl Eldhehin piti alkaa valmistamaan veistosta vuonna 1926, vuosi Hjalmar Brantingin kuoleman jälkeen, mutta veistosta alettiin valmistamaan vasta vuonna 1952. 17. toukokuuta 1992 muistomerkki joutui vandalismin kohteeksi, kun pieni pommi räjähti veistoksen vieressä. Muistomerkki korjattiin kaksi vuotta myöhemmin ja muistomerkin korjaaminen maksoi noin 320 000 Ruotsin kruunua (noin 36000 euroa).


title: Simo Wannas

text: Simo Wannas (s. 8. tammikuuta 1978 Espoo) on suomalainen juoksija. Hän juoksee kaikkia matkoja 800 metriltä maratonile saakka. Hän on edustanut vuodesta 2001 lähtien Helsingin Kisa-Veikkoja. Tätä ennen hänen seurojaan ovat olleet Viherlaakson Veikot sekä Pakilan Visa. Hänen valmentajanaan on toiminut vuodesta 2002 lähtien Timo Vuorimaa.


title: Simo Wannas

text: Aikuisten SM-tasolla Wannas on voittanut 15 mitalia; 5 000 metrin juoksussa yhden pronssin, 10 000 metrin juoksussa kaksi pronssia, puolimaratonilla yhden hopean ja kaksi pronssia, maratonilla yhden pronssin, 4×800 metrin viestissä kaksi kultaa sekä 4×1 500 metrin viestissä neljä kultaa ja kaksi hopeaa. Lisäksi hän on voittanut maastojuoksun SM-kisoissa kaksi mitalia (kultaa 4 kilometrin matkalla ja pronssia 12 kilometrin matkalla) ja sisäratojen SM-kisoista yhden hopean 1 500 metrin juoksussa.


title: Simo Wannas

text: Uransa aikana Wannas on ehtinyt edustaa Suomea eri maaotteluissa lukuisia kertoja vuodesta 2000 lähtien.


title: Double R Racing

text: Double R Racing (tunnettu aiemmin nimellä Räikkönen Robertson Racing) on brittiläinen pikkuformulatalli, joka kilpailee nykyään Euroopan F3 ja MSA Formula-sarjoissa. Tallin perustivat vuonna 2004 suomalainen F1-mestari Kimi Räikkönen ja hänen managerinsa Steve Robertson. Talli voitti Britannian F3-sarjan kuljettajien mestaruuden vuonna 2006 Mike Conwayn voimin. Vuonna 2010 talli myytiin Anthony Hieattille, joka uudelleennimesi tallin Double R Racingiksi. Talli on aiemmin kilpaillut Euroopan Formula BMW-sarjassa.


title: 1,3-dipolaarinen sykloadditio

text: 1,3-dipolaarinen sykloadditio on perisyklinen sykloadditioreaktio. 1.3-dipolaarinen sykloadditio on [2+4]-sykloadditio, jossa 1,3-dipoli reagoi dipolarofiilin kanssa muodostaen viisiatomisen heterosyklisen renkaan.


title: 1,3-dipolaarinen sykloadditio

text: 1,3-dipolaarinen sykloadditio tapahtuu 1,3-dipolin ja dipolarofiilin välillä. 1,3-dipoleissa on piielektronisysteemi ja ainakin yhdessä resonanssimuodossa molekyylissä on eri merkkiset varaukset toisiinsa nähden 1,3-asemassa. Tällaisia yhdisteitä ovat muun muassa nitronit, nitriilioksidit, atsidit, eräät ylidit ja otsoni (otsonolyysi). Dipolarofiileina reaktiossa ovat useimmiten substituoidut alkeenit tai alkyynit, mutta myös karbonyyli-, atso-, imiini- tai nitrosoryhmän sisältävät yhdisteet voivat toimia dipolarofiielina.


title: 1,3-dipolaarinen sykloadditio

text:
Sidosten muutoksiin liittyy neljä 1,3-dipolin ja 2 dipolarofiilin piisysteemin elektronia, mistä tulee nimitys [4+2]-sykloadditio. Siirtymätila reaktiossa on aromaattinen. 1,3-dipolaarisissa reaktioissa on kolme vaihtoehtoa miten orbitaalit reagoivat. Elektronirikkaiden nukleofiilisten dipolarofiilien HOMO (korkein miehitetty molekyyliorbitaali) reagoi 1,3-dipolin LUMOn kanssa (alin miehittämäton orbitaali) (kuvassa Type III). Jos dipolarofiili on elektrofiilinen sen LUMO reagoi dipolin HOMO:n kanssa (kuvassa type I) ja kolmannessa vaihtoehdossa molemmat edellä esitetyt vuorovaikutukset ovat merkittäviä (type II) kuvassa.
Muiden perisyklisten sykloadditioiden tavoin 1,3-dipolaariset sykloadditiot ovat hyvin stereospesifisiä eli tietty lähtöaineen konformaatio johtaa tietyn konformaation omaavaan tuotteeseen. Katalyytti ei ole välttämätön 1,3-dipolaarisissa sykloadditioissa, mutta katalyytteinä voidaan käyttää Lewis-happoa kuten sinkkikloridia.


title: Greyhound Lines

text: Greyhound Lines on Pohjois-Amerikan suurin kaukoliikennelinja-autoyhtiö. Se kuljettaa yli 25 miljoonaa matkustajaa vuosittain. Greyhound Lines toimii pääasiassa Yhdysvalloissa, mutta liikennöi myös Yhdysvaltojen ja Kanadan sekä Yhdysvaltojen ja Meksikon välillä. Aikataulunmukaisen matkustajaliikenteen lisäksi yhtiö tarjoaa myös tilausajoja ja pakettien kuljetusta. Yrityksellä on 8 000 työntekijää.


title: Greyhound Lines

text: Greyhound Lines perustettiin vuonna 1914. Sen omistaa FirstGroup America, jonka taas omistaa brittiläinen FirstGroup.


title: Greyhound Lines

text: Ruotsista tullut siirtolaismies Carl Eric Wickman alkoi vuonna 1914 kuljettaa seitsenpaikkaisella Hupmobile-autollaan kaivosmiehiä töihin ja takaisin Minnesotan Hibbingissä. Hän alkoi kasvattaa toimintaa ostamalla muita linjaliikenneyhtiöitä ensin lähiseudulta ja vähitellen ympäri Yhdysvaltoja. Vuonna 1935 Greyhound Corporationiksi nimetyllä yrityksellä oli jo 1 726 bussia ja sen reitistö kattoi 74 000 kilometriä. Linja-autoasemista tuli pienten maalaiskylien keskuksia, ja Greyhoundin sini-valko-punaisista busseista vinttikoiratunnuksineen tuli tuttu näky Yhdysvaltojen teillä.


title: Svend Madsen

text: Svend Meulengracht Madsen (17. maaliskuuta 1897 – 10. syyskuuta 1990) oli tanskalainen voimistelija. Hän oli mukana voittamassa kultaa vapaan systeemin joukkuekilpailussa vuoden 1920 kesäolympialaisissa Antwerpenissä. Hän oli Vigo ja Hans Meulengracht Madsenin veli.


title: Nimetön (yhtye)

text: Nimetön oli vuonna 2008 perustettu suomalainen yhtye. Yhtye kuvaa musiikkiaan yhdistelmäksi ”rouheaa rokkia, rohkeita kosketinsaundeja sekä koukuttavan melodisia laululinjoja”. Syksyllä 2011 julkaistiin yhtyeen esikoissingle ”Kuuleeko kukaan” ja alkuvuodesta 2012 sai ensisoittonsa single ”Peili”. Yhtyeen ensimmäinen albumi "En jää tuleen makaamaan" julkaistiin 25. huhtikuuta 2012.


title: Nimetön (yhtye)

text: Kappale ”Kuuleeko kukaan” oli kuusi viikkoa putkeen YleX Himotuimmat -listan kärkipaikalla (49/2011–02/2012). Kappale rikkoi ennätyksiä, sillä mikään muu kappale ei ole aiemmin ollut viittä viikkoa tämän listan ykkössijalla.


title: Nimetön (yhtye)

text: Joulukuussa 2014 yhtye ilmoitti lopettamispäätöksestään.


title: Trauma (yhtye)

text: Trauma oli yhdysvaltalainen heavy metal -yhtye, joka tunnetaan parhaiten basisti Cliff Burtonin yhtyeenä ennen hänen liittymistään Metallicaan. Yhtye koki olemassaolonsa aikana lukuisia kokoonpanomuutoksia ennen hajoamistaan vuonna 1985. Se julkaisi ensimmäisen ja ainoan albuminsa "Scratch and Scream" vuonna 1984. Yhtye oli tosin tätä ennen, vuonna 1982, äänittänyt kappaleen "Such a Shame" Brian Slagelin kokoelmalle "Metal Massacre II".


title: Anguis cephalonnica

text: Anguis cephalonnica on raajaton vaskitsojen heimoon kuuluva lisko.


title: Anguis cephalonnica

text: "Anguis cephalonnica" on kotoperäinen laji Kreikassa, ja sitä tavataan merenpinnan tasolta 1 200 metrin korkeuteen saakka. Lajin levinneisyysalueeseen kuuluvat Jooniansaariin kuuluvat Lefkas, Zákynthos, Kefaloniá ja Kythera. Lisäksi lajia tavataan Manner-Kreikassa Peloponnesoksen niemimaalla.


title: Anguis cephalonnica

text: Lajin elinympäristöön kuuluvat avoimet metsiköt, pensaikot, metsittyneet purojen rannat ja niityt. Näiden lisäksi "Anguis cephalonnica" viihtyy perinteisesti viljellyillä alueilla sekä puutarhoissa maaseudulla. Laji on suhteellisen sopeutuvainen. Ihmisen aiheuttamat maastopalot saattavat olla lajin uhkia. Esimerkiksi vuonna 2007 Peloponnesoksella oli maastopaloja, eikä näiden palojen vaikutusta lajiin ei ole tutkittu. "Anguis cephalonnica" lisäksi tapetaan yleisesti kohdattaessa.


title: Bahrainin Grand Prix 2012

text: Bahrainin Grand Prix 2012 (virallisesti 2012 Formula 1 Gulf Air Bahrain Grand Prix) oli Formula 1 -kauden neljäs osakilpailu, joka ajettiin 20.–22. huhtikuuta 2012 Bahrain International Circuitin moottoriradalla Bahrainissa. Bahrain palasi kalenteriin vuoden tauon jälkeen, kun viime vuoden Bahrainin GP jouduttiin perumaan maan levottomuuksien vuoksi.


title: Bahrainin Grand Prix 2012

text: Kilpailun voitti paalupaikalta lähtenyt Red Bullin Sebastian Vettel, Lotuksen Kimi Räikkönen sijoittui toiseksi ja kolmanneksi ajoi hänen tallikaverinsa Romain Grosjean. Räikkönen nousi toiselle sijalle kilpailun yhdennestätoista lähtöruudusta.


title: Bahrainin Grand Prix 2012

text: Williamsin kolmoskuljettaja Valtteri Bottas ajoi perjantain ensimmäisissä vapaissa harjoituksissa Bruno Sennan tilalla.


title: Mainosvalokuvaus

text: Mainosvalokuvaus on ammattimaisen valokuvauksen haara, joka on erikoistunut tuottamaan mainonnassa ja muussa markkinointiviestinnässä tarvittavia valokuvia mainostavan yrityksen tai tämän käyttämän mainostoimiston toimeksiannosta. Mainonnassa käytettävät valokuvat ulottuvat tuotetta tai sen pakkausta dokumentoivista, asiallisuuteen ja informatiivisuuteen pyrkivistä tuotekuvista (engl. "pack shot") huolella suunniteltuihin ja lavastettuihin kampanjan pääkuviin, jotka pyrkivät muokkaamaan katsojan mielikuvaa mainostettavasta tuotteesta tai palvelusta.


title: Mainosvalokuvaus

text: Mainosvalokuvaus on perinteisesti palvellut erityisesti sanoma- ja aikakauslehti-ilmoitusten, esitteiden, mainosjulisteiden ym. painotuotteiden (ammattitermi "printtimainonta") kuvittamistarpeita, mutta valokuvien käyttö on yleistä myös nykyajan digitaalisissa medioissa, kuten yritysten omilla verkkosivuilla sekä muille sivustoille sijoitetuissa mainosbannereissa. Myös televisio- ja elokuvateatterimainonnassa yksi nopeimmista ja edullisimmista tavoista tuottaa mainosspotti on koostaa se valokuvista.


title: Mainosvalokuvaus

text: Aitojen valokuvien käyttö on nopeasti syrjäytymässä tietokoneella tehtyjen kuvien tieltä erityisesti esinekuvauksessa. Esimerkiksi huonekalujätti Ikean vuoden 2013 tuoteluettelon tuote- ja sisustuskuvista jo neljännes oli toteutettu 3D-tietokonegrafiikkana, koska se on nopeampaa ja halvempaa kuin suuritöinen lavastustyö valokuvastudiossa.


title: Mainosvalokuvaus

text: Mainosvalokuvaus jakautuu mainostettavan tuoteryhmän mukaan useisiin erikoistumisalueisiin, joiden piirissä kuvaajat palvelevat usein sekä mainosasiakkaita että kunkin alan erikoisaikakauslehtien ja kirjankustantajien toimituksellisia kuvatarpeita. Vaate- ja kenkäalaan ovat erikoistuneet muotikuvaajat, jotka usein hallitsevat hyvin muunkinlaisen henkilökuvauksen. Kansainvälisistä muotikuvaajista esimerkkeinä ovat saksalainen Helmut Newton ja amerikkalainen Richard Avedon; suomalaisista nykykuvaajista mainittakoon Kira Gluschkoff ja Lauri Eriksson. Tuotekuvaaja soveltaa asetelmakuvauksen taitojaan tuotteiden, tuotepakkausten ja muiden esinesommitelmien kuvaamiseen. Ruoka-annosten ja -asetelmien kuvaaminen elintarvikemainontaan, keittokirjoihin yms. on oma erikoistaitonsa, samoin kuin sisustusten ja arkkitehtuurin kuvaus. Autojen kuvaaminen vaatii paitsi omat erikoistaitonsa, myös erityisen suuren, valkopintaisen ja erityisvarustellun studion monipuolisine valaistusjärjestelmineen.


title: Mainosvalokuvaus

text: Mainosvalokuvaaja saa toimeksiantonsa joko suoraan mainostavalta yritykseltä tai sen käyttämältä mainostoimistolta. Jälkimmäisessä tapauksessa kuvien ideointi tehdään useimmiten mainostoimistossa AD:n ja copywriterin muodostamassa suunnittelijatiimissä, jolloin valokuvaajan tehtävänä on jalostaa mainostoimiston luonnoskuvan hahmottelemaa ideaa eteenpäin joko yksin tai käyttämällä apuna stylistiä tai muita alihankkijoita mm. kuvauspaikan etsimiseen ja kuvauslupien hankintaan, mallien valintaan (casting), lavastukseen ja rekvisiittaan, puvustukseen, kampauksiin ja ehostukseen. Mitä useampia avustajia mainosvalokuvaajalla kuvauksessa on, sitä tärkeämmäksi tehtäväksi valaisun ja itse kuvauksen ohella muodostuu eräänlaisena "ohjaajana" toimiminen eli kuvaussession työnjohto.


title: Mainosvalokuvaus

text: Mainosvalokuvaaja ei lehti- tai taidekuvaajasta poiketen yleensä saa nimeään näkyviin julkaistujen kuviensa yhteyteen. Itsekin valokuvaajana toimineen Helsingin Sanomien toimittaja Seija Sartin mukaan mainosvalokuvaajat "ovat kovia ammattilaisia, jotka ovat aina tehneet työtään tekemättä itsestään tähtiä tai taiteilijoita". Mainoskuvan yhteydessä julkaistaan vain mainostajan nimi ja logo, yhä harvemmin ilmoituksissa näkyy edes mainostoimiston pientä signeerausta yläkulmassa. Mainoskuva on etenkin lehti-ilmoituksissa myös usein niin sidoksissa sen yhteyteen sijoitettuun ilmoituksen otsikkoon, että pelkän mainosvalokuvan näkeminen ilman tekstiä ja mainostajan nimeä esimerkiksi kirjassa tai näyttelyssä ei useinkaan avaa alkuperäisen käyttöyhteyden antamaa viestiä.


title: Mainosvalokuvaus

text: Koska mainontaan tottunut nykyajan yleisö hyväksyy mainoksissa tietyn liioittelun, kaunistelun ja objektiivisesta totuudesta poikkeamisen, voidaan mainosvalokuvakin tuottaa kussakin tapauksessa järkevimmällä tavalla ilman esimerkiksi uutis- ja muulle dokumentoivalle valokuvalle asetettua totuudenmukaisuuden vaatimusta. Pääosa mainosvalokuvista kuvataan valokuvausstudion helposti kontrolloitavissa olosuhteissa, mutta usein on tuotteesta ja mainosideasta riippuen tarve kuvata ulkona luonnonvalossa tai aidossa ympäristössä. Monet autenttisilta näyttävät miljööt mainoskuvissa, kuten huonekaluesitteiden sisustukset tai aurinkoisilta vaikuttavat ulkonäkymät, saattavat silti olla studioon lavastettuja ja valaistuja ja jälkikäteen kuvankäsittelyn avulla viimeisteltyjä, tai monta eri valokuvaa yhdistämällä aikaansaatuja.


title: Mainosvalokuvaus

text: Yhdysvaltalainen tutkija Michael Schudson kutsuu mainonnan kuvastoa "kapitalistiseksi realismiksi". Neuvostoliitossa vallalla olleen sosialistisen realismin tavoin mainonta pyrkii luomaan markkinatalousyhteiskunnasta ja sen tuotoksista mahdollisimman myönteistä mielikuvaa.


title: Mainosvalokuvaus

text: Kun lähes kaikki keinot ovat mainosvalokuvauksessa sallittuja, sitä syytetäänkin nykyisin usein liiallisesta ja kuluttajia harhauttavasta kuvamanipulaatiosta. Erityisen räikeää tämä on kosmeettisten tuotteiden ja muodin kuvaamisessa, jossa valokuvamallien ulkonäköä ja kehon mittasuhteita saatetaan muuttaa epärealistisen ihanteellisiksi niin, että varsinkin nuorten sanotaan saavan tällaisista mainosvalokuvista vääränlaisia kauneusihanteita.


title: Mainosvalokuvaus

text: Mainonnan alkuaikoina sen pääelementtinä oli tehokas mainosteksti, joko sellaisenaan tai sen sanomaa kuvittavan piirroskuvan säestämänä. Suomessa 1920-luku oli mainonnan läpimurtovuosikymmen, jolloin myös valokuvan käyttö mainonnassa piirrosten sijasta yleistyi. Yksi ensimmäisistä valokuvaa käyttäneistä mainostajista oli Pietisen puusepäntehdas, jonka ajauduttua konkurssiin yrittäjä Aarne Pietinen ryhtyi itsekin valokuvaajan ammattiin. Näin sai alkunsa Suomen ensimmäinen ja aikoinaan suurin mainosvalokuvaamo, jonka työtä jatkoivat Aarnen pojat Otso ja Matti Pietinen aina 1970-luvulle asti.


title: Mainosvalokuvaus

text:
1930-luvulla Suomen Kuvalehti edisti suomalaisen mainonnan kehittymistä muun muassa vuonna 1934 järjestämällään mainosvalokuvakipailulla. Kilpailujulistuksessa lehti luonnehti mainosvalokuvaajan työtä: "Hänen on usein osattava tehdä 'pienestä suurta', osattava nähdä tavarassa edullisin puoli, järjestettävä valosuhteet niin, että kuva tulee eläväksi ja mielenkiintoiseksi, ja ennen kaikkea pidettävä silmällä, että kuvan tulee myydä."
Sotien jälkeen suomalaisetkin aikakauslehdet alkoivat vähitellen ottaa käyttöön neliväritekniikkaa, mikä mahdollisti mustavalkoisten valokuvien ohella myös värikuvien käytön mainonnassa. Tuotetta tai tehdasta esittävien mainoskuvien rinnalla ryhdyttiin ideoimaan, lavastamaan ja ohjaamaan tilannekuvia, joita otettiin sekä studiossa että ulkona. Pietisen veljesten ohella mainosvalokuvaajien kärkikaartiin nousi Matti A. Pitkänen. Vuonna 1959 perustettiin Suomen Mainosvalokuvaajat ry. Vuosikymmenen suurimmat mainoskuvaamot olivat Suomi-Filmin omistama Finlandia-Kuva sekä kirjailija Juhani Ahon poikien perustama Aho & Soldan.


title: Mainosvalokuvaus

text: 1960-luku oli suomalaisessa mainoskuvauksessa ammattilaistumisen ja suurten studioiden aikaa. Pietisten studio Helsingin Lauttasaaressa oli ainoana Suomessa tarpeeksi suuri ajan halutuimman tuotteen, henkilöauton, kuvaamiseen. Vuonna 1963 avasi Helsingissä studion sitä ennen Tukholmassa ja Pariisissa työskennellyt Max Petrelius, josta tuli nopeasti maan suosituin muotikuvaaja. Hänen oppilainaan aloittivat kuvausuransa muun muassa Seppo Konstig, Antti Pullinen, Ulla Finnilä ja Sebastian Nurmi. Lehtikuvaajien muodostama Finnseven-ryhmä kilpaili myös mainos- ja muotikuvauksen toimeksiannoista. 1960-luvulla korostui myös mainosidean ja sitä dramatisoivan valokuvan iskevyyden ja huomioarvon merkitys. Tämän kiteytti ajan arvostetuin mainosammattilainen, amerikkalainen Bill Bernbach: "Jos mainontanne jää huomaamatta, kaikki muu on akateemista." Vuonna 1965 mainosvalokuvaajat järjestivät ensimmäisen yhteisnäyttelynsä Finnish Design Centressä. Mainos- ja muotikuvauksen asema yhtenä nuorison toiveammattina vahvistui Suomessakin Michelangelo Antonionin elokuvan "Blow-Up – erään suudelman jälkeen" (1966) myötä.


title: Mainosvalokuvaus

text: Mainosvalokuvaa tutkineen professori Merja Salon mukaan 1970-luku oli "keveän koreuden kriisikausi" Suomessa. Poliittisesti polarisoitunut yhteiskunnallinen ilmasto ja sen aikaansaama kuluttajaliike vaativat mainonnaltakin yhä suurempaa totuudenmukaisuutta, informatiivisuutta ja asiallisuutta. Mielikuvia luova mainonta muuttui yhä enemmän hintakilpailun aikaansaamaksi tarjousmainonnaksi, jossa ei juuri yksinkertaisia tuotekuvia vaativampia mainosvalokuvia käytetty. Lehtikuvaajasta mainoskuvauksen pariin siirtynyt Jussi Pohjakallio erikoistui valokuvan teknisen laadun kehittämiseen. Englannissa opiskellut Kaj G. Lindholm toi Suomeen uusinta kansainvälistä näkemystä. Lontoossa John Kellyn opissa 1970-luvun alussa ollessaan Henrik Schütt kertoo opettaneensa John Lennonia suurentamaan ja kehittämään mustavalkoisia kuvia. Kauneus ja Terveys -lehden näyttävillä juttukuvituksilla aloittanut Ilmari Kostiainen perusti vuosikymmenen lopulla Studio Klikki -mainoskuvaamon yhdessä Arto Hallakorven ja Kari Haaviston kanssa.


title: Mainosvalokuvaus

text: 1980-luvulla suomalainen yrityselämä ja sen myötä mainontakin alkoivat kansainvälistyä. Vuosikymmenen puolivälissä Suomen mainoskuvausmarkkinoille tuli kolme uutta kuvaajaa, jotka olivat kouluttautuneet ulkomailla huippumainoskuvaajien assistentteina: Horst Neumann, nykyisin Kaliforniassa työskentelevä Markku Lähdesmäki sekä sittemmin pitkään mainostoimisto Konseptin luovana johtajana toiminut Pekka Nuikki.


title: Mainosvalokuvaus

text: 1990-luku 1990-luvulta alkaen mainosvalokuvausta on mullistanut digitaalisen kuvankäsittelyn läpimurto nykytilanteeseen, jossa yksikään mainoskuva – eikä edes journalistinen lehtikuva – päädy painettavaksi ilman sen enemmän tai vähemmän vaativaa työstämistä tietokoneessa. Kuvankäsittelyn osaamisesta onkin tullut mainosvalokuvaajan työn keskeinen osa-alue perinteisen kameratyöskentelyn ja valaisutaidon ohella.


title: Mainosvalokuvaus

text: Grafia ry:n Vuoden Huiput -kilpailussa ensimmäisten 20 vuoden aikana (1980–1999) parhaiten menestyneet mainosvalokuvaajat olivat Ove Tammela, Markku Lähdesmäki, Ilmari Kostiainen, Ismo Hölttö, Pekka Nuikki ja Kaj G. Lindholm. Heistä Lähdesmäki ja Kostiainen on palkittu myös kilpailun korkeimmalla tunnustuspalkinnolla, Platinahuipulla.


title: Maanpakolaisten planeetta

text: Maanpakolaisten planeetta () on Ursula K. Le Guinin vuonna 1966 ilmestynyt tieteisromaani. Teoksen on suomentanut Jyrki Iivonen.


title: Harhakaupunki

text: Harhakaupunki () on Ursula K. Le Guinin vuonna 1967 ilmestynyt tieteisromaani. Teoksen on suomentanut Jyrki Iivonen.


title: Choctawin kieli

text: Choctawin kieli on choctawi-intiaanien kieli, jota puhutaan McCurtainin piirikunnassa Oklahoman kaakkoisosassa ja itäisessä ja keskisessä Mississippissä. Joitain puhujia on myös Louisianassa ja Tennesseessä. Choctawia puhuu 11 400 henkilöä. Puhujien määrä on laskussa. Suurin osa puhujista on vanhempia aikuisia, lapset suosivat englantia.


title: Choctawin kieli

text: Choctawin kieli kuuluu muskogee-kielten läntiseen ryhmään. Kieltä kirjoitetaan latinalaisilla aakkosilla.


title: Viggo Dibbern

text: Viggo Valdemar Dibbern (10. heinäkuuta 1900 – 30. tammikuuta 1982) oli tanskalainen voimistelija. Hän kilpaili vuoden 1920 kesäolympialaisissa Antwerpenissä ja oli siellä mukana voittamassa kultaa vapaan systeemin joukkuekilpailussa.


title: Arthur Rydstrøm

text: Arthur Nicolai Rydstrøm (9. helmikuuta 1896 Glemmen – 24. helmikuuta 1986 Bergen) oli norjalainen voimistelija. Hän kilpaili kesäolympialaisissa 1920 Antwerpenissä ja oli siellä mukana saamassa hopeaa vapaan systeemin joukkuekilpailussa.


title: Pimeälipas ja muita kertomuksia

text: Pimeälipas ja muita kertomuksia () on Ursula K. Le Guinin vuonna 1975 ilmestynyt novellikokoelma. Teos on suomennettu valikoimana alkuteoksen novelleja. Suomentaja on Johanna Vainikainen-Uusitalo.


title: Horacio Podestá

text: Horacio Podestá (26. heinäkuuta 1911 – 15. heinäkuuta 1999) oli argentiinalainen soutaja. Hän kilpaili kesäolympialaisissa 1936 Berliinissä ja oli siellä mukana saamassa pronssia perämiehettömässä kaksikossa.


title: Inhottujärvi

text: Inhottujärvi (myös Inhottu) on Karvianjoen vesistöön kuuluva järvi, joka sijaitsee pääosaltaan Noormarkussa Porissa ja pienemmältä osaltaan Pomarkussa Satakunnan maakunnassa.


title: Inhottujärvi

text: Järvi on Karvianjoen vesistön keskusjärvi. Pohjoisesta siihen laskee Kynäsjoki, joka saa alkunsa Karvianjoen yläjuoksun vedet keräävästä Kynäsjärvestä. Idästä siihen laskee Lassilanjoki, joka saa alkunsa Lavian Karhijärvestä.


title: Inhottujärvi

text: Inhottujärvi on bifurkaatiojärvi. Tämä tarkoittaa, että järvellä on kaksi lasku-uomaa. Inhotunjärven lasku-uomia ovat Pomarkunjoki, joka laskee Isojärveen Pomarkun ja Siikaisten rajalla, ja Noormarkunjoki, joka laskee Eteläjoen nimellä mereen Ahlaisissa Porissa. Näistä Noormarkunjoki laskee Inhottujärvestä kahtena haarana: Oravajokena ja Hanhijokena, jotka virtaavat jokien väliin jäävän Oravasaaren kahden puolen. Inhotunjärven ohella myös Pomarkun Isojärvi on bifurkaatiojärvi. Sen vedet päätyvät mereen toisaalta Merikarvianjoen kautta Merikarvialla ja toisaalta Pomarkun Salmusojan, Noormarkun Poosjärven ja Ahlaisissa mereen laskevan Pohjajoen muodostaman vesireitin kautta.


title: Inhottujärvi

text: Karvianjoen vesistöalueella on etenkin 1900-luvulla, mutta osittain jo aiemmin tehty lukuisia vesistöjärjestelyjä, joissa järviä on laskettu ja puroja ja jokia perattu etenkin viljelymaan kuivattamiseksi. Tämän seurauksena vesistön suurimmista järvistä muun muassa Kynäsjärvi, Karhijärvi, Inhottujärvi ja Isojärvi ovat säännösteltyjä.


title: Inhottujärvi

text: Inhottujärvi on vetensä laadun puolesta rehevä, humuspitoinen, matala järvi, joka on vähitellen kasvamassa umpeen, ja sen käyttökelpoisuusluokka on välttävä. Ravinne- ja kiintoainekuormitusta aiheuttavat etenkin valuma-alueen maa- ja metsätalous, suo-ojitukset, turvetuotanto sekä haja- ja taajama-asutus.


title: Inhottujärvi

text: Umpeenkasvu on järvissä luontaista, mutta esimerkiksi veden pintaa laskemalla ihminen voi nopeuttaa sitä suuresti. Säännöstelyllä lasketussa Inhottujärvessä on tapahtunut juuri näin, ja sitä onkin luonnehdittu olemukseltaan tyypilliseksi lasketuksi järveksi, jolle on tyypillistä pitkälle ulapalle ulottuva kasvusto. Kasvillisuuden leviämistä edistävät lisäksi säännöstelyn myötä samalla korkeudella pysyvä vedenpinta ja tästä seuraava tulvien puute, ja samaan suuntaan vaikuttaa myös järveen tuleva ravinne- ja kiintoainekuormitus.


title: Inhottujärvi

text: Monen muun umpeenkasvavan järven tavoin Inhottujärvi on tärkeä lintujärvi. Se kuuluu valtioneuvoston vuonna 1982 vahvistamaan valtakunnalliseen lintuvesien suojeluohjelmaan ja myös Natura 2000 -ohjelmaan. Lintujärvenä järvi luetaan yhdeksi Etelä-Suomen parhaista. Järvellä esiintyviä lintulajeja ovat muiden muassa kaakkuri, mustakurkku-uikku, kaulushaikara, laulujoutsen, uivelo, ruskosuohaukka, kurki, luhtahuitti, liro, kalatiira, mustatiira ja pikkulepinkäinen. Nisäkkäistä esiintyy muiden muassa saukko. Järvityypiltään järvi on rehevä osmankäämi-sarpiotyypin järvi.


title: Hermann Betschart

text: Hermann Betschart (19. joulukuuta 1910 – 1950) oli sveitsiläinen soutaja. Hän kilpaili kesäolympialaisissa 1936 Berliinissä saaden hopeaa perämiehellisessä ja pronssia perämiehettömässä nelikossa. Lisäksi hän oli mukana sijoittumassa kuudenneksi kahdeksikossa.


title: Georges Tapie

text: Georges Maurice Marie Tapie (19. helmikuuta 1910 Annaba, Algeria – 2. tammikuuta 1964 Avranches, Ranska) oli ranskalainen soutaja. Hän kilpaili kesäolympialaisissa 1936 Berliinissä ja sai siellä pronssia perämiehellisessä kaksikossa.


title: Pekka Alaräisänen

text: Pekka Alaräisänen (s. 27. joulukuuta 1975 Savukoski) on suomalainen keihäänheittäjä. Seuratasolla hän edusti Lapin Lukkoa ja hänen valmentajinaan toimivat Heino Hiukka ja Antti Matinolli. Alaräisänen ei ole kilpaillut kansallisella tasolla vuoden 2008 jälkeen. Maaotteluedustuksia Alaräisäsen tilille on kertynyt yksi. Ennätyksensä 83,45 hän heitti vuonna 2004 ja se oikeuttaa Suomen kaikkien aikojen tilastossa sijalle 20.


title: Britannian Formula 3

text: Britannian Formula 3 oli kansainvälinen moottoriurheilusarja, jossa kaikki kilpailut ajettiin pääasiassa Isossa-Britanniassa. Joitakin kilpailuja ajettiin Manner-Euroopassa. Moni Britannian F3 mestareista ovat ajaneet Formula 1:ssä, joista tunnetuimpia kuljettajia ovat Nelson Piquet , Mika Häkkinen , Ayrton Senna , Emerson Fittipaldi , Rubens Barrichello ja Jackie Stewart. Lisäksi Jyrki Järvilehto, Mika Salo, Jim Clark, Takuma Satō, Nelson Piquet Jr, Jaime Alguersuari, Daniel Ricciardo ja Jean-Éric Vergne ovat nousseet tästä sarjasta Formula 1:siin.


title: Britannian Formula 3

text: Sarjassa ajettiin Dallaran valmistamilla autoilla. Autot käyttivät Mercedes-Benzin, Volkswagenin ja Mugen-Hondan moottoreita. Autoissa oli Cooper Tiren renkaat.


title: Britannian Formula 3

text: Sarja alkoi jo vuonna 1951, jonka sarjan ensimmäisen mestaruuden voitti Eric Brandon. Eniten tiimimestaruuksia saavutti Carlin, joka voitti yhteensä 11 mestaruutta.


title: Britannian Formula 3

text: Sarja lakkautettiin vuoden 2014 päätteeksi.


title: Carita Hinkka

text: Sonja Carita Hinkka (s. 1. huhtikuuta 1991 Riihimäki) on suomalainen keihäänheittäjä. Hän edustaa Riihimäen Kiskoa ja hänen valmentajanaan toimii Leo Pusa. Hän on ollut Suomen maajoukkue-edustajana maaotteluissa vuosina 2006, 2007 ja 2009. Hinkka on voittanut urallaan hopeaa 17-vuotiaiden MM-kisoista. Hänen ennätyksensä 56,49 m on vuodelta 2009. Hinkalla on nimissään 14- (400 gramman keihäällä 56,78), 15- (400 gramman keihäällä 60,24) ja 17-vuotiaiden (ulkoradoilla 54,37 ja sisäradoilla 51,12) Suomen ennätykset.


title: Cesare Milani

text: Cesare Milani (4. tammikuuta 1905 Livorno – 21. kesäkuuta 1956) oli italialainen soutaja. Hän oli mukana saamassa hopeaa kahdeksikossa sekä kesäolympialaisissa 1932 Los Angelesissa että kesäolympialaisissa 1936 Berliinissä. Kesäolympialaisissa 1928 Amsterdamissa hän oli osallistunut perämiehelliseen kaksikkoon.


title: Walter Howell

text: Walter Neville Howell (s. 17. joulukuuta 1929 Victoria, Australia) on entinen soutaja. Hän oli mukana saamassa pronssia kahdeksikossa kesäolympialaisissa 1956 Melbournessa. Hän kilpaili perämiehellisessä kaksikossa kesäolympialaisissa 1960 Roomassa.


title: Suomen Antimilitaristinen liitto

text: Suomen Antimilitaristinen liitto oli vuosina 1923–1941 toiminut suomalainen rauhanjärjestö, joka edusti aikanaan radikaalia ja vasemmistohenkistä antimilitaristista suuntausta. Liiton keskushenkilö koko sen toiminnan ajan oli rauhanaktivisti Aarne Selinheimo. Viimeisinä toimintavuosinaan Suomen Antimilitaristinen liitto oli kansainvälisen War Resisters' International (WRI) -järjestön Suomen osasto.


title: Suomen Antimilitaristinen liitto

text: Suomen Antimilitaristinen liitto vastusti militarismia, imperialismia sekä nationalismia ja halusi kieltää kaikki sodan ja asellisuuden muodot. Konkreettisena päätavoitteena oli asevelvollisuuden lakkauttaminen. Selinheimo olisi toivonut liiton sitoutuvan myös kapitalismin vastaisuuteen ja lähentyvän poliittista vasemmistoa, mutta tämä ei saanut liiton johdossa laajempaa kannatusta.


title: Suomen Antimilitaristinen liitto

text: Suomen Antimilitaristinen liitto perustettiin 31. maaliskuuta 1923 Aarne Selinheimon kotonaan Helsingin Kruununhaassa järjestämässä kokouksessa. Taustalla oli hänen tyytymättömyytensä kolme vuotta aiemmin perustettuun Suomen Rauhanliittoon, joka toimintansa alkuvuosina korosti puolueettomuuttaan ja jossa antimilitaristiset ajatukset eivät siksi päässeet tarpeeksi esiin. Rauhanliitosta poiketen Suomen Antimilitaristinen liitto tähtäsi kaiken sodan ja militarismin hävittämiseen ja suuntasi vasemmistolaisesti värittyneen sanomansa erityisesti työväestölle. Liitto liittyi pian jäseneksi Kansainväliseen Antimilitaristiseen toimistoon IAMB:hen. IAMB tunnettiin maailmalla selvästi WRI:a radikaalimpana järjestönä ja se oli ohjelmassaan sitoutunut myös vallankumoukseen. Selinheimo vastusti sitkeästi antimilitaristisen liiton rekisteröimistä, koska halusi pitää sen luonteen anarkistisena. Rekisteröitymisajatuksesta luovuttiin sosiaalihallituksen hylättyä hakemuksen liian radikaalin ohjelman vuoksi, mutta vuoden 1924 lopussa järjestö haki sen sijaan Suomen Rauhanliiton jäsenyyttä. Myös tämä jäsenhakemus hylättiin, sillä rauhanliiton porvarillinen puheenjohtaja Arvi Grotenfelt ei halunnut yhdistää rauhanliittoon näin radikaalia järjestöä, joka lisäksi pyrki lainvastaiseen tavoitteeseen eli kaikkien aseiden hävittämiseen. Etsivä Keskuspoliisi (EK) piti Suomen Antimilitaristista liittoa maan turvallisuudelle vaarallisena ja solutti jo syksyllä 1924 myyränsä sen johtokuntaan. EK:n näkökulmasta Liiton toiminta oli vaarallisuudessaan rinnastettavissa kommunismiiin, vaikka liitto olikin avoimesti eri linjoilla kommunistien kanssa. Myös oikeiston lehdet yhdistivät sen useasti kommunisteihin, sillä Selinheimo esiintyi eräissä kommunistien tilaisuuksissa ja hänen kirjoituksiaan julkaistiin runsaasti heidän lehdissään.


title: Suomen Antimilitaristinen liitto

text: Liiton jäseneksi pääsy edellytti WRI:n seuraavan julistuksen allekirjoittamista: ""Sota on rikos ihmiskuntaa vastaan, siksi olen päättänyt olla kannattamatta minkäänlaista sotaa ja tahdon aina taistella kaikkien sen syiden poistamiseksi"". Suomen Antimilitaristisen liiton jäsenmäärä pysyi varsin pienenä sen koko olemassaolon ajan, mutta sen kampanjoilla oli ajoittain suurehko näkyvyys.


title: Suomen Antimilitaristinen liitto

text: Kun Selinheimo vuonna 1929 nosti kutsuntoja pakoilevan aseistakieltäytyjän Arndt Pekurisen liiton puheenjohtajaksi, EK alkoi valmistautua järjestön lakkauttamiseen. Riittävää näyttöä lakkauttamisen perusteeksi ei saatu kasaan, mutta Pekurinen pidätettiin syksyllä. Liiton suurimmaksi menestykseksi muodostui Pekurisen puolesta käyty kampanja, joka johti keväällä 1931 ensimmäisen siviilipalveluslain, niin sanotun Lex Pekurisen säätämiseen. Saman vuoden syyskuussa Suomen Antimilitaristinen liitto viimein virallisesti rekisteröityi, minkä jälkeen sen toiminta muuttui hieman maltillisemmaksi. Toiminta hiljeni 1930-luvun jälkipuoliskolla Selinheimon suunnattua pääosaan aktiivisuuttaan perustamiinsa uusiin järjestöihin sekä hänen sairastuttuaan tuberkuloosiin. Keväällä 1939 liiton nimi muutettiin Sodankieltäjien kansainvälisen liiton [WRI:n] Suomen osastoksi. Toiminta lamaantui Selinheimon kuoltua saman vuoden lokakuussa ja järjestö lakkautettiin lopullisesti jatkosodan alettua. Sen seuraajaksi perustettiin vielä 1958 Suomen Sodanvastustajat -niminen järjestö, joka eli vain muutaman vuoden.


title: Mikko Hyytiä

text: Mikko Hyytiä (s. 12. heinäkuuta 1981 Jyväskylä) on suomalainen entinen jääkiekkoilija, pelipaikaltaan keskushyökkääjä. Hän pelasi SM-liigaa JYPissä kaudella 2000–2001, jolloin Hyytiä teki 20 runkosarjaottelussa yhden maalin ja keräsi kaksi jäähyminuuttia. Kausi jäi hänen ammattilaisuransa ainoaksi.


title: Mikko Hyytiä

text: Hyytiä oli JYPin oma kasvatti. Joukkue jäi hänen junioriuransakin ainoaksi. Hyytiä voitti A-nuorten SM-pronssia vuonna 2001 ja B-nuorten SM-hopeaa vuonna 1999. Montréal Canadiens varasi hänet 225. pelaajana .


title: Mikko Hyytiä

text: Kaudella 2000–2001 Hyytiä teki SM-liigadebyyttinsä. Hän teki liigauransa ainoaksi jääneen maalin kauden toisessa ottelussa 16. syyskuuta 2000 Oulun Kärppiä vastaan. Suurimman osan ainoasta uransa viimeisestä kaudestaan Hyytiä pelasi kuitenkin JYPin pronssia voittaneissa A-nuorissa. Hän lopetti pelaajauransa jatkaakseen opintojaan.


title: Mikko Hyytiä

text: Hyytiä oli voittamassa alle 18-vuotiaiden maailmanmestaruutta vuonna 1999, jolloin hän oli tehoilla 4+3=7 Suomen paras pistemies Jouni Kulosen kanssa ja paras maalintekijä Ville Hämäläisen kanssa. Hyytiä valittiin turnauksen tähdistökentälliseen.


title: Harun ja tarinoiden meri

text: Harun ja tarinoiden meri () on Salman Rushdien vuonna 1990 ilmestynyt romaani.


title: James Fifer

text: James Thomas ("Jim") Fifer (14. heinäkuuta 1930 Tacoma – 7. kesäkuuta 1986 Seattle) oli yhdysvaltalainen soutaja. Hän voitti Duvall Hechtin kanssa kultaa perämiehettömässä kaksikossa kesäolympialaisissa 1956 Melbournessa. Aiemmin kaksikko oli kilpaillut perämiehellisessä kaksikossa kesäolympialaisissa 1952 Helsingissä.


title: Bitsevskin puisto

text: Bitsevskin puisto () on yksi suurimmista luonnonpuistoista Moskovassa, Venäjällä. Puiston halki kulkee joki ja puisto on 10 kilometriä pitkä etelästä pohjoiseen. Kokonaisuudessaan puiston pinta-ala on 18 neliökilometriä. Bitsevskin puisto tunnetaan myös sarjamurhaaja Aleksandr Pitšuškinin siellä tekemistä murhista. Pitšuškin tunnusti murhanneensa puistossa 60 ihmistä vuosina 2001-2006.


title: Kamppailu Jumalasta

text: Kamppailu Jumalasta: 12 erää uskosta on vuonna 2011 ilmestynyt kirja, jossa pappi Jaakko Heinimäki ja ateisti Jussi K. Niemelä keskustelevat uskonnosta. Teoksen julkaisi Helsinki-kirjat.


title: Kamppailu Jumalasta

text: Kirjan aloittavassa luvussa keskustelu on aiheiltaan monenkirjava.


title: Kamppailu Jumalasta

text: Ylen esittämä Ajankohtaisen kakkosen homoilta ja Vapaa-ajattelijain liiton pornolehtikampanja olivat kirjan kirjoittamisen aikaan ajankohtaisia tapahtumia, ja kirjan keskustelu aloitetaan näistä aiheista. Keskustelussa nousee esille kirkon moraalinen valta, koskien esimerkiksi mainittuja seksuaalielämän asioita. Niemelän mukaan kirkko käyttää valtaansa vähintäänkin kyseenalaisella tavalla. Hänen mukaan evankelis-luterilaisen kirkon ja kansan suuren osan moraalikäsitysten välillä on kuilu. Niemelän esittämään kirkkokritiikkiin Heinimäki huomauttaa, että kirkon julkisuuskuva ja varsinainen kirkko ovat eri asia.


title: Kamppailu Jumalasta

text: Molemmat esittävät syitä ajankohtaisille kirkosta eroamisille. Niemelä esittää kirkon jäsenkadolle syyksi sen tunnustuksellista hajanaisuutta, esimerkiksi jakautumista liberaaleihin ja konservatiiveihin. Myös Heinimäki toteaa nykyisen kirkon olevan dogmaattisesti väljä, mutta ei näe sitä huonona asiana. Käsitellessään kirkkoa jäsenistä koostuvana aatteellisena instituutiona, Niemelä hetkittäin peilaa sitä Vapaa-ajattelijain liiton toimintaan, jonka toiminnassa hän on ollut mukana. Eräs huomio on se, että samoin kuin kirkko, niin myös Vapaa-ajattelijain liitto voi olla dogmaattinen.


title: Kamppailu Jumalasta

text: Niemelän mielestä uskontoon liittämiseen ja siihen kasvattamiseen liittyy ihmisoikeudellisia ongelmia. Hän korostaa lapsen oikeutta valita uskontonsa tai uskonnottomuutensa. Heinimäki taas korostaa kuinka lapsen on omaksuttava ensin jonkinlainen pohja, jonka perusteella todellinen valinta on ylipäätään mahdollinen. Uskonto on kasvatuksen myötä omaksuttu elämänmuoto, joka tarjoaa eksistentiaalisia kokemuksia. Heinimäen näkemyksen mukaan uskonto ei ole ideologia tai ensisijaisesti opillinen kokonaisuus. Molempien mielestä järkevä epäily kuuluu kasvatukseen. Käsitellessään uskontoon liittämistä ja siitä eroamista, kirjoittajat myös selvittävät asiaan liittyviä laillisia ikärajoja.


title: Kamppailu Jumalasta

text: Moraalikysymysten ja opillisen väljyyden pohdinnan ohessa käsitellään myös uskontoon liittyvää tulkinnanvaraisuutta. Niemelä syyttää kristittyjen moraalin valikoivan niin sanotusti rusinat pullasta. Uskon ja opin keskiössä olevasta Raamatusta voi tulkita loputtomasti erilaisia ja ristiriitaisia moraaliohjeita. Heinimäki kuitenkin vastaa, että Raamattua tulisi lukea myös kriittisesti. Tulkinta ei ole mielivaltainen, vaan se on tehtävä tiettyjen kriteerien ohjaamana.


title: Kamppailu Jumalasta

text: Niemelän mielestä kirkko opettaa tieto-opillista relativismia, minkä nojalla onnistuu myös humpuukin opettaminen lapsille. Esimerkiksi fiktiivisten tarinoiden uskotellaan olevan historiallisesti tosia. Heinimäki toteaa, että Raamatussa on toki myyttistäkin aineista, mutta sen lisäksi myös historiallista. Myös myyttisessä kerronnassa hän näkee omanlaisensa totuudellisen arvon.


title: Kamppailu Jumalasta

text: Toisessa luvussa kirjoittajat väittelevät historiallisen Jeesuksen olemassolon tutkimuksellisista perusteista. Lisäksi he pohtivat Jeesuksen historiallisuuden merkitystä uskonnolliselle uskolle. Heinimäki esittää Jeesuksen historiallisuutta puoltavia näkökohtia, ja ottaa keskustelun lähtökohdaksi osan E.P. Sandersin listaamista Jeesukseen liittyvistä asioista, joita yleisesti pidetään historiallisesti paikkaansapitävinä.


title: Kamppailu Jumalasta

text: Niemelä kyseenalaistaa esitetyt perustelut. Heinimäen esittämiä Uuden testamentin ulkopuolisia historiallisia todisteita, Niemelä ei pidä pätevinä. Lisäksi evankeliumien tapahtumien ajoituksiin liittyy ongelmia. Evankeliumit ovat muodostuneet suullisen perimätiedon pohjalta, ja toimivat siinä mielessä huonosti historiallisena lähteenä. Evankeliumin tarinan kehittymisen taustalla vaikuttaa muu antiikin tarusto. Niemelän näkökulmasta on mahdollista, että tarina Jeesuksesta on yhtä lailla sepitettyä fiktiota, kuin mikä tahansa myyttinen taru.


title: Kamppailu Jumalasta

text: Heinimäen mielestä se, että perinne ja Jeesus on mukailtu evankeliumeissa yhteensopiviksi, ei mitätöi historiallisuutta. Evankeliumeja ei edes pitäisi arvioida historiankirjoituksena, sillä ne ovat uskonnollista julistusta. Tosin ne toimivat historiallisena todistusaineistona epäsuoralla tavalla. Voi olettaa, että jotkin todelliset tapahtumat ovat antaneet sysäyksen Uuden testamentin julistukselle. Tekstiä kriittisesti tutkimalla nuo tapahtumat voidaan päätellä. Historiallisuudesta vihjaa esimerkiksi ristiriidat tekstin edustaman teologian ja sen esittämien tapahtumien yksityiskohtien välillä. Niemelä osoittaa kyseisen teorian epäkohtia, ja esittää vaihtoehtoisen selityksen tekstin sisäisille ristiriidoille.


title: Kamppailu Jumalasta

text: Niemelä näkee absurdina sen, että Jeesuksen historiallinen olemassaolo olisi pääteltävissä välillisesti Jeesus-liikkeen kautta. Hän rinnastaa asian siihen, että esimerkiksi avaruusolioiden olemassaolo olisi tällä perusteella pääteltävissä raelilaisliikkeestä.


title: Kamppailu Jumalasta

text: Kaiken kaikkiaan kirjoittajat päätyvät selvittämättömään erimielisyyteen Jeesuksen historiallisuudesta. Niemisen mukaan tulos on nollahypoteesi: historiallisen Jeesuksen olemassaoloa ei voida todistaa puoleen eikä toiseen. Heinimäen mielestä historiallisen Jeesuksen olemassaolon todistamiselle asetetaan poikkeuksellisen kovat kriteerit.


title: Kamppailu Jumalasta

text: Kolmannessa luvussa keskustelu alkaa Suvivirren roolista koulujen kevätjuhlissa. Niemelän mukaan Suvivirsi syrjii osaa kansalaisista, kun kaikille yhteiseen tilaisuuteen sisällytetään elimelliseksi osaksi selvästi kristillistä perinnettä. Heinimäki taas katsoo, että vaikka laulu on hengellinen, niin se ei silti tee kevätjuhlasta uskonnollista tilaisuutta. Niemelä huomauttaa, että jotkut kuitenkin kokevat Suvivirren laulamisen olevan uskonnonharjoittamista.


title: Kamppailu Jumalasta

text: Niemelä tuo esille esimerkkejä ongelmista, joita kirkon ja valtion kytkös, sekä koulutusjärjestelmässä tapahtuva uskonnon tuputtaminen saavat aikaan. Uskonnottomalla pitäisi olla oikeus uskonnottomuuteensa. Katsomusneutraaliuden periaatteen toteuttaminen yhteiskunnassa takaisi tuon oikeuden. Kirjoittajilla on kuitenkin poikkeavat käsitykset siitä, mitä katsomusneutraalius tarkoittaa. Heinimäki luonnehtii katsomusneutraaliuden tarkoittavan sitä, että moninaiset katsomukset saavat näkyä ja toimia yhtäläisesti. Se ei tarkoita, että uskonnot pitäisi piilottaa näkyvistä. Nieminen sen sijaan korostaa uskontojen luovan raja-aitoja ihmisten välille, ja niputtavan heitä toisiaan ymmärtämättömiin ryhmiin. Kasvatuksessa ja arjessa tulisi korostaa ihmisten välisiä yhtäläisyyksiä, ei eroja. Tämän vuoksi Nieminen näkee hyvänä, jos uskonnonopetus poistettaisiin kouluista, ja tilalle asetettaisiin jokin katsomuksista neutraalisti opettava oppiaine. Heinimäki kannattaa ajatusta kaikille opiskelijoille yhteisestä katsomusopetuksesta, mutta ei kuitenkaan hylkäisi sellaista opetusta, jossa kukin saa oppia syventävästi juuri omasta uskonnollisesta perinteestään.


title: Kamppailu Jumalasta

text: Neljännen luvun alussa Heinimäki määrittelee käsityksensä ateismista, ja tulee kutsuneeksi sitä elämänkatsomukseksi. Niemelä tarkentaa ateismin käsitettä, ja samalla huomauttaa myös, että ateismi ei välttämättä aina ole elämänkatsomus. Se voi tarkoittaa pelkästään tietoteoreettista asennetta, joka seuraa luonnontieteelliseen maailmanselitykseen pitäytymisestä. Keskustelu tarkentuu ateismista luonnontieteelliseen maailmanselitykseen. Molemmat nostavat esille luonnontieteeseen kuuluvan metodologisen naturalismin ja biologisen reduktionismin. Heinimäki ei pidä kovin kattavana yksinomaan näiden varassa muotoiltua todellisuuskäsitystä. Luonnontieteen olemukseen ei kuulu perimmäisten kysymysten käsittely. Se käsittelee aineellista todellisuutta, ei henkistä. Niemelällä on kuitenkin oma näkemyksensä niin sanotusta hengestä, ja hänen mukaansa hengeksi kutsutut ilmiöt palautuvat lopulta neurobiologiseen perustaan – henki on aivoissa. Tästä erillisen henkisen todellisuuden olemassoloa ei voi objektiivisesti todentaa.


title: Kamppailu Jumalasta

text: Niemelä toteaa puheen jumalien olemassolosta olevan turhaa. Heinimäki ei pidä tällaista puhetta turhana. Hän kuitenkin kyseenalaistaa Jumalan olemassaolosta puhumisen siten, että olemassaolon käsite soveltuu kunnolla vain luodun todellisuuden kuvailemiseen. Jumalan oleminen on eri luontoista. Tällaiset kuvailut jumalien olemassaolosta Niemelä tyrmää subjektivismina ja merkityksettömänä runoiluna. Uskolle ei ole minkäänlaisia objektiivisia edellytyksiä. Heinimäki kuitenkin huomauttaa moneen otteeseen, että usko ei ole ensisijaisesti tietoteoreettinen asenne.


title: Kamppailu Jumalasta

text: Läpi koko luvun väitellään myös tieteellisen tiedon luonteesta. Heinimäen mielestä tieteelliset teoriat ovat hyvin perusteltuja uskomuksia, ja juuri tähän perustuu ajatus tieteen itsekorjaavuudesta. Niemelä ei voi hyväksyä tällaista määritelmää tieteelliselle tiedolle.


title: Kamppailu Jumalasta

text: Niemelä kysyy, miksi uskoa juuri kristinuskon jumalaan, samoilla perusteillahan voisi uskoa vaikka Cthulhuun. Heinimäki sanoo, että uskossa on kyse ”perimmäisistä kysymyksistä”. Niemelä kysyy, miten uskonnollinen ja perusteeton usko vastaa mihinkään kysymykseen ja mikä ylipäätään on perimmäinen kysymys. Esimerkiksi kysymys kuolemanjälkeisestä elämästä on itsepetos ja itsekeskeinen haave. Perustaviin tai perimmäisiin kysymyksiin esimerkiksi ihmisen ja kaikkeuden alkuperästä vastaa tiede.


title: Kamppailu Jumalasta

text: Niemelä mainitsee, että kirkossa on käynnissä valtakamppailu vanhoillisten ja uudistusmielisten kesken. Tästä on osoituksena Älä alistu -kampanja, jossa homoja halutaan ”eheyttää” heteroiksi. Heinimäen mukaan kyse on politiikasta: kampanjan toimijoina olivat lähinnä muutamat kristillisdemokraattien eduskuntavaaliehdokkaat lähipiireineen. Heinimäki sanoo olevan kiinnostavaa, että kovin usein kiihkeimpien uskovaisten huomio kohdistuu seksiin liittyviin kysymyksiin. Fundamentalisti vastustaa aborttia, mutta vannoo sotilasvalan. Fundamentalismi on jonkinlaista joukkopsykoosia, joka vastaa inhimillisiin tarpeisiin. Fundamentalismi on uskonnollista totalitarismia.


title: Marvin Stalder

text: Marvin Federick Stalder (9. joulukuuta 1905 Riverside, Kalifornia – 2. syyskuuta 1982 Kerrville, Texas) oli yhdysvaltalainen soutaja. Hän kilpaili vuoden 1928 kesäolympialaisissa Amsterdamissa ja oli siellä mukana voittamassa kultaa kahdeksikossa.


title: René Boulanger

text: René Boulanger (22. huhtikuuta 1895 Hautmont – 12. elokuuta 1949 Hautmont) oli ranskalainen voimistelija. Hän kilpaili vuoden 1920 kesäolympialaisissa Antwerpenissä ja oli siellä mukana saamassa pronssia joukkuekilpailussa.


title: Alfred Plé

text: Alfred Plé (9. tammikuuta 1888 Pariisi – 4. maaliskuuta 1980 Limeil-Brévannes) oli ranskalainen soutaja. Hän kilpaili vuoden 1920 kesäolympialaisissa Antwerpenissä ja oli siellä mukana saamassa pronssia kaksikossa.


title: Francis Frederick

text: Francis Harland ("Frank") Frederick (28. helmikuuta 1907 Alameda – 2. toukokuuta 1968 Alameda) oli yhdysvaltalainen soutaja. Hän kilpaili kesäolympialaisissa 1928 Amsterdamissa ja oli siellä mukana voittamassa kultaa kahdeksikossa. Hänestä tuli sittemmin geologi.


title: John Brinck

text: John Manning ("Jack") Brinck (16. syyskuuta 1908 – 19. toukokuuta 1934) oli yhdysvaltalainen soutaja. Hän kilpaili kesäolympialaisissa 1928 Amsterdamissa ja oli siellä mukana voittamassa kultaa kahdeksikossa. Hän kuoli Texasissa henkirikoksen uhrina.


title: David Jones (jääkiekkoilija)

text: David Jones (s. 10. elokuuta 1984 Guelph, Ontario, Kanada) on kanadalainen jääkiekkoilija, pelipaikaltaan oikea laitahyökkääjä. Hän edustaa tällä hetkellä NHL-seura Minnesota Wildia.


title: David Jones (jääkiekkoilija)

text: David Jonesin ura alkoi juniorina vuonna 2001 Coquitlam Expressin joukkueessa, BCHL:ssä. Siellä hän pelasi kevääseen 2004 saakka, menstyen hyvin varsinkin viimeisenä kautenaan. Jones oli ehditty edellisenä keväänä NHL:ään: Colorado Avalanche valitsi hyökkääjän yhdeksännellä kierroksella numerolla 288.


title: David Jones (jääkiekkoilija)

text: Vuodet 2004–2007 Jonesilla kuluivat Dartmouth Collegen edustusjoukkueessa, Hanoverissa, New Hampshiressa. Menestyskautensa 2006–2007, jonka aikana hänet mm. valittiin nk. Ivy Leaguen parhaimmaksi pelaajaksi, siivittämänä kanadalainen allekirjoitti kesällä 2007 sopimuksen Colorado Avalanchen kanssa. Sopimuksen myötä Jones pääsi viimein Avalanchen AHL-farmiseuran Lake Erie Monstersin kokoonpanoon.


title: David Jones (jääkiekkoilija)

text: Hyökkääjä ei Monstersissa ehtinyt syyskaudella 2007 saada tililleen kuin 45 ottelua, kun Avalanche-johto päätti 10. joulukuuta nostaa Jonesin edustusjoukkueeseen. Ensimmäisen kautensa Jones maksoi vielä oppirahojaan, esimerkiksi ensimmäinen maali syntyi vasta maaliskuussa. Kaksi seuraavaa sesonkia puolestaan olivat repaleisia loukkaantumisten vuoksi.


title: David Jones (jääkiekkoilija)

text: Vasta kausi 2010–2011 muodostui kanadalaishyökkääjälle läpimurroksi: 77 ottelussa syntyivät tehopisteet 27+18, joilla irtosi Coloradon sisäisen maalipörssin jaettu kärkisija.


title: Marco Wittmann

text: Marco Wittmann (s. 24. marraskuuta 1989 Fürth) on saksalainen moottoriurheilija.


title: Marco Wittmann

text: Wittmann aloitti Karting-uransa vuonna 1996 ja ajoi siellä aina vuoteen 2007 asti. Vuonna 2007 hän kilpaili jo Formula BMW ADAC-sarjassa sijoittuen sarjan viidenneksi. Vuonna 2008 Wittmann ajoi Formula BMW:n Eurosarjassa sijoituen sarjan toiseksi. Vuonna 2009 Wittmann kilpaili Formula 3 Euroseries-sarjassa ollen ensimmäisellä kaudellaan sarjan 16:s. Vuonna 2010 Wittmann jatkoi sarjassa ja sijoittui sarjan toiseksi. Vuonna 2011 hän sijoittui jälleen toiseksi.


title: Marco Wittmann

text: Vuonna 2012 Wittmann toimi BMW:n testikuljettajana DTM-sarjassa. Seuraavaksi kaudeksi hänet ylennettiin tallin kisakuljettajaksi. Hän saavutti kauden aikana yhden paalupaikan ja yhden kakkossijan sijoittuen sarjan kahdeksanneksi. Vuonna 2014 Wittmann jatkoi DTM-sarjassa voittaen sarjan mestaruuden.


title: Marco Wittmann

text: Palkinnoksi DTM-mestaruudestaan Wittman pääsi ajamaan F1-testin Scuderia Toro Rosso -tallin autolla.


title: Gaston Giran

text: Roger Gaston Giran (12. helmikuuta 1892 Pariisi – ?) oli ranskalainen soutaja. Hän kilpaili vuoden 1920 kesäolympialaisissa Antwerpenissä ja sai siellä pronssia kaksikossa.


title: Maurice Bouton

text: Maurice Paul René (Monney-)Bouton (24. helmikuuta 1892 Pariisi – 15. kesäkuuta 1965 Clichy) oli ranskalainen soutaja. Hän sai hopeaa ensin perämiehellisessä kaksikossa kesäolympialaisissa 1920 Antwerpenissä ja sitten perämiehettömässä kaksikossa kesäolympialaisissa 1924 Pariisissa. Hän oli Ernest Barberollen vävy.


title: White River (Indiana)

text: White River on joki Yhdysvalloissa Indianan osavaltiossa. Se Wabash-joen sivujoki. Kaksihaaraisen joen läntinen haara on 583 km pitkä.


title: White River (Indiana)

text: Vuonna 1999 joessa koettiin ympäristökatastrofi, kun noin viisi miljoonaa kalaa kuoli kemikaalipäästön takia.


title: Ernest Barberolle

text: Ernest Barberolle (16. lokakuuta 1861 Pariisi – 5. syyskuuta 1948 Joinville-le-Pont) oli ranskalainen soutaja. Hän kilpaili kesäolympialaisissa 1920 Antwerpenissä ja sai siellä hopeaa perämiehellisessä kaksikossa. Maurice Bouton oli hänen vävynsä.


title: Felix Rosenqvist

text: Felix Rosenqvist (s. 7. marraskuuta, 1991, Värnamo) on ruotsalainen moottoriurheilija. Hän toimii Formula E -sarjassa Mahindra Racing -tallin kuljettajana. Hän on hallitseva Euroopan Formula 3 -sarjan mestari. Rosenqvist on kilpaillut myös Indy Lights, Blancpain GT Series ja DTM-sarjoissa.


title: Felix Rosenqvist

text: Rosenqvist aloitti Karting-uransa vuonna 2004 ja kilpaili siellä vuoteen 2006 asti. Vuonna 2007 Rosenqvist Aasian Formula Renault Challence -sarjaa sijoittuen sarjan neljänneksi. Samana vuonna hän ajoi Pohjois-Euroopan Formula Renault -sarjassa. Vuonna 2008 hän voitti Formel Asia 2.0 -sarjan mestaruuden. Samana vuonna hän ajoi muutamia kilpailuja Italian Formula Renault -sarjassa. Vuonna 2009 Rosenqvist voitti NEZ Formula Renault -sarjan mestaruuden. Hän voitti myös Ruotsin Formula Renaultin mestaruuden. Samana vuonna hän ajoi Formula Palmer Audi -sarjassa muutamia kilpailuja. Vuonna 2010 hän ajoi Saksan Formula 3-sarjassa sijoittuen loppupisteissä viidenneksi. Vuonna 2011 Rosenqvist ajoi Formula 3 Euroseries -sarjassa sijoittuen sarjan viidenneksi. Samana vuonna hän voitti Formula 3 Masters -kilpailun. Vuonna 2012 hän jatkoi F3-eurosarjassa voittaen neljä kilpailua sijoittuen sarjan kolmanneksi.


title: Felix Rosenqvist

text: Vuonna 2013 Rosenqvist kilpaili uudelleen perustetussa Euroopan Formula 3 -sarjassa sijoittuen sarjan toiseksi. Samana vuonna hän ajoi toisen kerran voittoon Formula 3 Masters -kilpailussa ollen toinen kuljettaja Valtteri Bottaksen jälkeen, joka on pystynyt voittamaan kilpailun kahdesti. Vuonna 2014 Rosenqvist jatkoi Euroopan F3 -sarjassa. Hän voitti yhden kilpailun kauden aikana sijoittuen sarjassa kahdeksanneksi. Vuoden lopussa hän ajoi arvostetun Macaon Grand Prixin kilpailun voittoon. Vuonna 2015 Rosenqvist onnistui voittamaan Euroopan F3 -sarjan mestaruuden. Samana vuonna hän voitti Macaon GP:n jo toiseen otteeseen.


title: Felix Rosenqvist

text: Vuonna 2016 Rosenqvist siirtyi kesken kauden DTM-vakioautosarjaan korvaten Formula 1 -sarjaan siirtyneen Esteban Oconin. Vuoden 2016 lopulla Rosenqvist debytoi Formula E -sarjassa Mahindra Racing -tallissa. Hän ajoi heti ensimmäisessä kilpailussaan kilpailun nopeimman kierroksen.


title: Reinhold Behr

text: Reinhold Behr (s. 17. lokakuuta 1948 Tauberbischofsheim) on saksalainen entinen miekkailija. Hän oli mukana saamassa hopeaa kalvan joukkuekilpailussa kesäolympialaisissa 1976 Montrealissa. Hän kilpaili myös sen yksilökilpailussa. Hän oli jo kesäolympialaisissa 1972 Münchenissä osallistunut kalpakilpailuun sekä yksilönä että joukkueen jäsenenä.


title: Michel Poffet

text: Michel Poffet (s. 24. elokuuta 1957) on sveitsiläinen entinen miekkailija. Hän sai kalvan joukkuekilpailussa pronssia kesäolympialaisissa 1976 Montrealissa. Hän osallistui kalvan joukkue- ja yksilökilpailuihin sekä kesäolympialaisissa 1984 Los Angelesissa että kesäolympialaisissa 1988 Soulissa.


title: Daniel Giger

text: Daniel Giger (s. 1. lokakuuta 1949) on sveitsiläinen entinen miekkailija. Hän sai kalvan joukkuekilpailussa hopeaa kesäolympialaisissa 1972 Münchenissä ja sitten pronssia kesäolympialaisissa 1976 Montrealissa.


title: Didier Flament

text: Didier Flament (s. 4. tammikuuta 1951 Tourcoing) on ranskalainen entinen miekkailija. Hän kilpaili kesäolympialaisissa 1976 Montrealissa floretin ja säilän joukkuekilpailuissa saaden ensin mainitussa joukkueineen pronssia. Hän osallistui myös kesäolympialaisiin 1980 Moskovassa sekä floretin yksilö- että joukkuekilpailussa; jälkimmäisessä hän oli mukana voittamassa kultaa.


title: Jean-Blaise Evéquoz

text: Jean-Blaise Evéquoz (s. 27. marraskuuta 1953) on sveitsiläinen entinen miekkailija. Hän kilpaili kesäolympialaisissa 1976 Montrealissa ja oli siellä mukana saamassa pronssia kalvan joukkuekilpailussa.


title: Kuningas kulkureitten

text: Kuningas kulkureitten on Roland af Hällströmin ohjaama elokuva vuodelta 1953. Elokuvan tekoon lähdettiin "Kulkurin valssin" menetyksen innostamana, ja vaikutteita tuli monista muista saman lajin elokuvista.


title: Kuningas kulkureitten

text: Toimi Kiviharjun suunnittelema juliste valittiin Suomen Filmikamari ry:n järjestämässä kilpailussa vuoden 1953 parhaaksi elokuvajulisteeksi.


title: Kuningas kulkureitten

text: Kritiikeissä elokuvaa on pidetty välityönä. "Tv-maailman" kriitikko määrittelee elokuvan kuivaksi ja ylinäytellyksi.


title: Christine Muzio

text: Christine Carmen Marie Muzio (10. toukokuuta 1951 Creil – 29. marraskuuta 2018) oli ranskalainen miekkailija ja olympiavoittaja.


title: Christine Muzio

text: Muzio kuului Ranskan floretin joukkuekilpailussa olympiakultaa Moskovassa 1980 ja olympiahopeaa Montréalissa 1976 saavuttaneisiin joukkueisiin. Hän kuoli 67-vuotiaana 29. marraskuuta 2018.


title: Noël Vandernotte

text: Étienne Noël Henri Vandernotte (s. 25. joulukuuta 1923 Anglet) on ranskalainen entinen soutaja. Hän kilpaili 12-vuotiaana kesäolympialaisissa 1936 Berliinissä ja sai siellä pronssia sekä perämiehellisessä kaksikossa että nelikossa. Hän on Fernand Vandernotten poika ja Marcel Vandernotten veljenpoika.


title: Petri Bryk

text: Petri Baldur Bryk (13. joulukuuta 1913 Sortavala – 25. heinäkuuta 1977 Helsinki) oli suomalainen toimitusjohtaja, keksijä, metallurgi, diplomi-insinööri ja vuorineuvos.


title: Petri Bryk

text: Petri Brykin isä oli wieninjuutalainen kirjailija, taidemaalari ja hyönteistutkija Felix Bryk ja äiti Aino Mäkinen. Petri Bryk syntyi Sortavalassa, jossa hän kävi koulunsa ensimmäiset vuodet. Sieltä hänen perheensä muutti Tukholmaan, missä hän alkoi käydä klassillista lyseota. Perheen palattua pian Suomeen hän jatkoi koulunkäyntiään ja kirjoitti ylioppilaaksi 1932 Helsingin ruotsalaisesta normaalilyseosta. Aino ja Felixin lapsista Beato, myöhempi Kelopuu, vaikutti Silta ja Satama Oy:n toimitusjohtajana ja vuorineuvos Petri Bryk Outokummun toimitusjohtajana. Ruth käytti keramiikkataiteilijana nimeä Rut Bryk. Kansallisia taiteilijanimiä ovat myös hänen miehensä ja tyttärensä, Tapio ja Maaria Wirkkala.


title: Petri Bryk

text: Outokumpu Oyj:n palvelukseen hän tuli vuonna 1938 ja toimi yrityksessä aina vuoteen 1972 asti. Brykistä tuli Outokummun päämetallurgi 1947, johtokunnan jäsen 1949 ja toimitusjohtaja Eero Mäkisen kuoltua 1953 Outokumpu Oyj:n toimitusjohtaja. Outokummussa hänen suurimpana ansionaan voidaan pitää vuosina 1945–1949 kehitettyä kuparin liekkisulatusmenetelmää.


title: Petri Bryk

text: Brykin sisar on keramiikkataiteilija Rut Bryk.


title: Valerio Perentin

text: Valerio Perentin (12. heinäkuuta 1909 Izola – 7. tammikuuta 1998 Napoli) oli italialainen soutaja. Hän oli kesäolympialaisissa 1928 Amsterdamissa mukana voittamassa kultaa perämiehellisessä nelikossa. Hän kilpaili siinä myös vuoden 1936 kesäolympialaisissa Berliinissä.


title: Lankoski

text: Lankoski () on kylä ja Merikarvianjoen koski Merikarvialla Satakunnassa. Se sijaitsee aivan Valtatie 8:n ja Merikarvianjoen risteyskohdassa noin 40 kilometriä Porista pohjoiseen. Merikarvian kunnan keskustasta on Lankoskelle matkaa 15 kilometriä.


title: Lankoski

text: Lankoski on suosittu virkistyskalastuspaikka ja ohikulkijoiden levähdysalue. Alueelta löytyy muun muassa ympäri vuorokauden avoinna oleva kahvila-ravintola sekä majoitusta. Lankoski kuuluu Museoviraston inventoimiin Valtakunnallisesti merkittäviin rakennettuihin kulttuuriympäristöihin.


title: Lankoski

text: Lankosken ympäristö on pohjoisen Satakunnan vanhaa kalastus- ja erämaa-aluetta, jonka vakituinen asuttaminen aloitettiin vasta 1600- ja 1700-lukujen vaihteessa. Vuonna 1835 Lapväärtistä kotoisin ollut kauppa-apulainen Johan Liljeblad rakennutti koskeen myllyn ja muutaman vuoden kuluessa lisäksi saviastiatehtaan, sahan ja paperitehtaan. Vuonna 1840 toimintansa aloittanutta Lankosken paperitehdasta pidetään Satakunnan ensimmäisenä teollisuuslaitoksena.


title: Lankoski

text: Liljebladin kuoltua vuonna 1847 meni merikarvialainen Antti Ahlström naimisiin hänen leskensä kanssa, hankkien samalla Liljebladin liiketoimet omistukseensa. Lankosken mylly ja saha olivat myöhemmin Suomen varakkaammaksi liikemieheksi nousseen Ahlströmin ensimmäisiä yrityksiä. Hän toimi myös laivanvarustajana, rakennuttaen muun muassa Lankoski-nimisen kuunarin, joka vei Ahlströmin yhtiöiden puutavaraa aina Länsi-Intiaan saakka.


title: Lankoski

text: Vuonna 1924 myllystä tehtiin voimalaitos. Se tuotti sähköä 1950-luvulle saakka, jolloin Lankosken Sähkö Oy rakennutti uuden nykyisinkin toiminnassa olevan Lankosken voimalaitoksen. Vanhasta myllystä remontoitiin kesäkahvila vuonna 1979.


title: Lankoski

text: Vuonna 1887 valmistui Merikarvianjoen yli kulkeva kivinen holvisilta. Lankosken silta palveli vuoteen 1960 asti, jolloin Valtatie 8:n valmistuttua rakennettiin myös uusi silta. Museosilta jäi paikoilleen uuden valtatien viereiselle levähdysalueelle. Vuonna 2002 se suljettiin kokonaan ajoneuvoliikenteltä.


title: Lankoski

text: Lankosken alueella kulkee kilometrin mittainen luontopolku, jolla voi tutustua alueen luontoon ja kulttuurihistoriaan.


title: Patuxent

text: Patuxent on Chesapeakenlahden sivujoki Yhdysvaltain Marylandin osavaltiossa. Se on keskeisen Marylandin pääjoista keskimmäinen Potomacin ja Patapscon välissä. Patuxentin 2 479 neliökilometrin valuma-alueella asui vuonna 2000 590 800 ihmistä ja väestönkasvu oli suurta. Patuxent on Marylandin rajojen sisäpuolella kokonaan sijaitsevista joista pisin.


title: Patuxent

text: Patuxentin alkulähde sijaitsee 185 kilometrin päässä Chesapeakenlahdelta Marylandin kukkuloilla Piedmontissa lähellä neljän piirikunnan rajaa: Howardin, Frederickin, Montgomeryn ja Carrollin. Alkulähde sijautsee vain kilometrin päässä Patapscojoen alkulähteestä Parr’s Springistä. Patuxent virtaa kaakkoon Baltimoren ja Washingtonin väliin jäävän kaupunkialueen poikki. Joki laajenee pujehduskelpoiseksi vuorovesiestuaariksi Queen Annen sataman lähistöllä Prince Georgen piirikunnassa Bowien kaakkoispuolella ja yhtyy Chesapeakenlahteen 84 kilometriä sen jälkeen. Joen estuaari on enimmillään 3,7 kilometriä leveä. Chesapeaken estuaarin syvin kohta (40 metriä) sijaitsee Patuxentin alajuoksulla.


title: Patuxent

text: Patuxent rajaa länsipuolellaan Montgomeryn, Prince Georgen, Charlesin ja Saint Maryn piirikuntaa ja itäpuolellaan Howardin, Anne Arundelin ja Calvertin piirikuntaa. Joen kolme suurinta haaraa ovat Little Patuxent, Middle Patuxent ja joen läntinen haara. Middle Patuxent virtaa Little Patuxentiin Savagessa ja yhtyy päähaaraan aivan Bowien kaakkoispuolella. Middle Patuxent on 38,5 kilometriä pitkä ja virtaa Howardin piirikunnan keskellä. Little Patuxent on 61 kilometriä pitkä ja virtaa Howardin piirikunnan koillis- ja kaakkoisosan ja läntisen Anne Arundelin piirikunnan läpi.


title: Raymond Smullyan

text: Raymond Smullyan (25. toukokuuta 1919 Far Rockaway, Illinois – 6. helmikuuta 2017) oli yhdysvaltalainen kirjailija, matemaatikko, konserttipianisti, loogikko, taolainen filosofi ja taikuri. Smullyan tunnetaan erityisesti loogisia ja matemaattisia pähkinöitä esittelevistä kirjoistaan.


title: John Peake

text: John Morris Peake (s. 26. elokuuta 1924 Cambridge) on brittiläinen entinen maahockeypelaaja. Hän kilpaili vuoden 1948 kesäolympialaisissa Lontoossa ja kuului siellä hopeaa saaneeseen joukkueeseen.


title: Indianapolisin lastenmuseo

text: Indianapolisin lastenmuseo on maailman suurin lastenmuseo. Se toimii Indianapolisin kaupungissa Yhdysvaltojen Indianassa. Museossa käy vuosittain yli miljoona vierailijaa. Se kokoelmiin kuuluu yli 120 000 esinettä, jotka jaetaan kolmeen aihepiiriin: Amerikka-kokoelma, Maailman kulttuurit -kokoelma ja Luonto-kokoelma. Koska kohderyhmänä ovat lapset, näyttelyt on suunniteltu mahdollisimman interaktiivisiksi ja niin että lapset saavat osallistua aktiivisesti museokokemukseen.


title: Indianapolisin lastenmuseo

text:
Museon perusti vuonna 1925 Mary Stewart Carey.
Museo käyttää QRpedia-koodeja, joiden avulla näyttelyesineistä kertovia Wikipedia- artikkeleita voi lukea museovieraan omasta älypuhelimesta.


title: Maaria Päivinen

text: Maaria Päivinen (s. 1982 Tohmajärvi) on suomalainen kirjailija ja runoilija.


title: Maaria Päivinen

text: Päivisen esikoisromaani "Silja ja Mai" ilmestyi vuonna 2010. Toinen romaani, "Minä rakastan sinua nuori mies", julkaistiin vuonna 2011, ja kolmas, "Pintanaarmuja", vuonna 2013. Se oli ehdolla vuoden 2014 Runeberg-palkinnon ja Mahdollisen Kirjallisuuden Seuran kirjallisuuspalkinnon saajaksi. Vuonna 2014 Päiviseltä julkaistiin ensimmäinen runokokoelma, "Sinun osasi eivät liiku". Syksyllä 2014 ilmestyi hänen neljäs romaaninsa "On nälkä, on jano".


title: Maaria Päivinen

text: Päivinen on koulutukseltaan äidinkielen ja kirjallisuuden opettaja.


title: Ouran saaristo

text: Ouran saaristo eli Karvianourat on saaristo Selkämerellä Merikarvian kunnassa. Se sijaitsee avomeren äärellä. Mantereelta on ensimmäisiin saariin matkaa noin 4-6 kilometriä.


title: Ouran saaristo

text: Pyöreämuotoinen saaristo käsittää yli 300 pientä, pääosin lähes puutonta saarta ja luotoa.


title: Ouran saaristo

text: Ouran saaristo kuuluu Selkämeren kansallispuistoon ja on myös Natura 2000-aluetta. Pääsaareen "Ouraluotoon" pääsee Merikarvian keskustaajaman tuntumasta Krookan satamasta lähtevillä venekuljetuksilla. Saareen johtaa 1,8 metrin syvyinen väylä. Lisäksi "Hamskerin" saaressa on retkisatama, jonne johtaa 1,2 metrin väylä.


title: Ouran saaristo

text: Vuonna 2002 sai ensiesityksensä Ouran saaristoon sijoittuva Arvo Salon kirjoittama Ouraooppera. Sitä esitettiin harrastelijavoimin neljänä peräkkäisenä kesänä Krookan satamaan rakennetulla näyttämöllä.


title: Ouran saaristo

text: Ouran saarista suurimpia ovat keskellä saaristoa sijaitsevat "Pastuskeri, Hevosluoto, Lankrunni, Kuuskrunni, Hamskeri ja Stukkrunni". Näillä saarilla kasvaa myös metsää, ja saarien sisäosien painanteissa on suoperäistä maastoa. Pienempien saarien kasvillisuuteen on olennaisesti vaikuttanut niillä tapahtunut laiduntaminen.


title: Ouran saaristo

text: Luonto muistuttaa pohjoisempana olevan Merenkurkun saaristoa. Rantoja hallitsevat tyrnin lisäksi muun muassa merisuolake ja merikohoke. Saarien linnusto on erittäin runsas. Muuttoaikaan saarilla levähtää muun muassa merihanhia, lapasotkia ja pilkkasiipiä. Myös merikotkia on havaittu Ourassa.


title: Ouran saaristo

text: Merikarvian kunnan omistama Ouraluoto on saariston lounaisosassa sijaitseva matkailu- ja virkistysalue. Saarella on muun muassa sauna, hiekkapohjainen uimaranta sekä nuotio- ja telttapaikkoja. Ouraluodolla on toiminut luotsiasema vuoteen 1968 saakka. Vanhaa luotsiasemaa vuokrataan nykyään kokous-, ruokailu- ja majoitustiloiksi. Sen kolmannessa kerroksessa on näköalapaikka. Lisäksi Ouraluodossa sijaitsee historiallinen niin sanottu "Ryssänkasarmi", jota vuokrataan majoituskäyttöön.


title: Ouran saaristo

text: Saaressa on myös vuonna 1850 alun perin valmistunut pooki, joka viitoittaa Merikarvian satamaan.


title: Jalkapallon Suomen Cup 1982

text:
Jalkapallon Suomen Cup 1982 oli cupin 28. järjestämisvuosi. Osanotto-oikeus siihen oli kaikilla seuroilla. Kilpailuun osallistui 275 joukkuetta joista 40 liiton sarjojen ulkopuolelta.
Loppuotteluun selvisivät Valkeakosken Haka ja Kokkolan Palloveikot, ja se pelattiin Olympiastadionilla. Ottelun voitti Haka 3-2.


title: Jalkapallon Suomen Cup 1982

text:
1. kierroksella SM-sarjan ja 1.divisioonan joukkueista muodostettiin 12 otteluparia. Näiden otteluiden voittajat etenivät suoraan cupin 7. kierrokselle.
2 rangaistuspotkukilpailu.


title: Jalkapallon Suomen Cup 1982

text:
Mestarijoukkueen kokonnpano:
Olavi Huttunen, Teuvo Vilen, Reijo Vuorinen, Esko Ranta, Pekka Heikkilä, Heikki Huoviala, Risto Salonen, Mark Dziadulewicz, Jarmo Kujanpää, Endre Kolar, Jari Möykky, Timo Lehtinen, Ari Valvee


title: Bethany Hamilton

text: Bethany Meilani Hamilton (s. 8. helmikuuta 1990 Havaiji) on yhdysvaltalainen lainelautailija.


title: Bethany Hamilton

text: Lokakuussa 2003, ollessaan 13-vuotias, Hamilton joutui lautaillessaan haihyökkäyksen kohteeksi, jonka seurauksena hän menetti vasemman kätensä. Toivuttuaan hän teki pian paluun lainelautailun pariin ja sai vuonna 2004 ESPN:n ESPY Awardin sarjassa Best Comeback Athlete sekä Courage Award -erikoispalkinnon Teen Choice -palkintogaalassa. Hän on kilpaillut ammattilaisena ja voittanut muun muassa hopeaa Billabong ASP World Junior -mestaruuskilpailussa vuonna 2009.


title: Bethany Hamilton

text: Vuonna 2004 julkaistiin Hamiltonin kirjoittama kirja "Soul Surfer: A True Story of Faith, Family, and Fighting to Get Back on the Board" ja vuonna 2011 sai ensi-iltansa hänestä kertova elokuva "Soul Surfer", jonka ohjasi Sean McNamara, ja jonka pääosaa esitti AnnaSophia Robb.


title: Bethany Hamilton

text: Hamilton avioitui elokuussa 2013 Adam Dirksin kanssa. Vuonna 2014 he osallistuivat yhdessä "Amazing Race" -tositelevisiokilpailun 25. tuotantokaudelle.


title: Työtoksikologia

text: Työtoksikologia on toksikologian haara, joka tutkii työympäristöstä aiheutuneita terveyshaittoja työntekijöille. Tutkimuksen kohteena ovat kemialliset, fysikaaliset ja biologiset altisteet. Kokeellinen työtoksikologia tutkii työperäisten altisteiden vaikutuksia ja vaikutusmekanismeja koe-eläinmallien avulla ja ennustaa ihmiselle koituvia haittoja.